title: Ville-Matti Koponen

text: Ville-Matti Koponen (s. 4. tammikuuta 1984 Lahti) on suomalainen jääkiekkoilija, joka edustaa Mestis-joukkue Heinolan Peliittoja. Hän toimii joukkueen kapteenina. Koponen on pelipaikaltaan keskushyökkääjä, mutta hän osaa pelata myös laidassa. Koponen on kauden 2017–2018 jälkeen Peliittojen/Heinolan Kiekon seurahistorian eniten runkosarjaotteluita (281) pelannut, toiseksi eniten syöttöpisteitä (101) tehnyt ja viidenneksi eniten tehopisteitä (124) tehnyt pelaaja. Hän laukoo oikealta.


title: Ville-Matti Koponen

text: Koponen on Pelicansin kasvatti, mutta hän pelasi juniorina myös Kiekkoreippaassa. Hän oli kaudella 2001–2002 joukkueen B-nuorten paras pistemies tehdessään 27 ottelussa tehot 18+28=46. Koponen sijoittui B-nuorten SM-sarjan pistepörssissä kolmanneksi KalPan Jani Lyytisen kanssa. Kaudella 2003–2004 hän debytoi miesten peleissä pelatesaan yhden Mestis-ottelun alle 20-vuotiaiden maajoukkueessa. Koponen teki ottelussa yhden maalin. Hän pelasi koko muun kauden Pelicansin A-nuorissa.


title: Ville-Matti Koponen

text: Kaudella 2004–2005 Koponen teki SM-liigadebyyttinsä ja pelasi Pelicansissa 25 runkosarjottelua tehden kaksi syöttöpistettä. Hän pelasi vielä noin puolet kaudestaan A-nuorissa. Koponen teki toukokuussa 2005 vuoden mittaisen jatkosopimuksen Pelicansin kanssa. Ennen kautta 2005–2006 joukkueen silloinen päävalmentaja Jami Kauppi kommentoi Koposesta:


title: Ville-Matti Koponen

text: Koponen nousi kauden aikana Pelicansin pelaavaan kokoonpanoon ja teki 41 runkosarjaottelussa tehot 2+4=6. Hänen liigauransa avausmaali syntyi 6. lokakuuta 2005 JYPiä vastaan. Koponen palkittiin ottelun "Ilta-Sanomien" yhden tähden tähtipelaajana. Hän teki joulukuussa 2005 kahden vuoden jatkosopimuksen. Kauden aikana Koponen pelasi myös yhden Mestis-ottelun lainalla Järvenpään Haukoissa. Kaudella 2006–2007 hän pelasi Pelicansissa 35 runkosarjaottelua tehoin 0+5=5 sekä kuusi playoff-ottelua ilman tehopisteitä. Koponen pelasi runkosarjassa myös yhteensä 16 ottelun verran ottelukohtaisella sopimuksella Mestiksen nousijajoukkue Heinolan Kiekossa, jossa hän teki tehot 8+1=9.


title: Ville-Matti Koponen

text: Kaudella 2007–2008 Koponen pelasi SM-liigassa vain neljä ottelua ilman tehopisteitä tammikuussa 2008. Hän siirtyi kauden kynnyksellä viikon mittaisella lainasopimuksella HeKiin, mutta Koponen pelasi siellä lopulta lähes koko kauden ja teki 32 runkosarjaottelussa tehot 4+15=19. Hän oli HeKin sisäisen syöttöpörssin toinen pistepörssinkin voittaneen Ville-Veikko Väkeväisen jälkeen. Koponen ei onnistunut lyömään itseään läpi Pelicansissa ja hän siirtyi kaudeksi 2008–2009 TuTon riveihin. Hän oli joukkueen neljänneksi paras pistemies tehoilla 11+25=36. Koponen oli Mestiksen pistepörssin kymmenes Jani Keräsen kanssa.


title: Ville-Matti Koponen

text: Toukokuussa 2009 Koponen teki sopimuksen KooKoon kanssa kaudeksi 2009–2010. Hän jäi joukkueessa vähäisempään rooliin ja teki runkosarjassa tehot 6+16=22. Koponen voitti keväällä 2010 Mestiksen pronssia. Hän teki toukokuussa 2010 sopimuksen Mestiksen nousijajoukkue Kiekko-Laserin kanssa, jonka varakapteenina hän aloitti. Koponen palasi SM-liigaan 4. joulukuuta 2010, kun hänet nostettiin Oulun Kärppien kokoonpanoon otteluun Jokereita vastaan korvaamaan loukkaantunut Kamil Kreps. Kärppiä valmensi Koposelle Pelicansista tuttu Hannu Aravirta. Koponen aloitti heti Krepsin jättämässä aukossa ykkössentterinä Marko Luomalan ja Kristian Kuuselan välissä. Siirtorajan kynnyksellä helmikuussa 2011 Kärpät kiinnittivät hänet loppukaudeksi joukkueeseensa. Koponen teki SM-liigan runkosarjassa 23 ottelussa kolme syöttöpistettä.


title: Ville-Matti Koponen

text: Huhtikuussa 2011 Koponen teki 1+1-vuotisen jatkosopimuksen Kärppien kanssa. Hän pelasi alkukauden suurimmaksi osaksi Kiekko-Laserissa, joka ajautui kuitenkin konkurssiin joulukuussa 2011. Pian tämän jälkeen Koponen siirtyi lainalle Kajaanin Hokkiin, jossa hän pelasi neljä ottelua. Kärpissä Koponen pelasi kauden aikana yhdeksän runkosarja- ja yhden playoff-ottelun. Kaudeksi 2012–2013 hän palasi vuoden mittaisella sopimuksella KooKoohon. Koponen pelasi siellä vain kaksi ottelua, kunnes jätti joukkueen ja siirtyi syyskuussa 2012 toistaiseksi voimassa olevalla sopimuksella Heinolan Peliittojen riveihin. Joulukuussa hänen sopimustaan jatkettiin kauden loppuun. Seuraavalla kaudella 2013–2014 Koponen oli joukkueen paras pistemies ja syöttäjä tehoilla 4+26=30. Hänellä oli myös vakiokokoonpanosta Peliittojen paras teholukema (+4). Elokuussa 2014 Koponen teki vuoden mittaisen jatkosopimuksen Peliittojen kanssa.


title: Ville-Matti Koponen

text: Kaudeksi 2014–2015 Koponen nimettiin Peliittojen kapteeniksi. Hän jakoi 26 syöttöpisteellään joukkueen sisäisen syöttöpörssin voiton Christian Silfverin kanssa. Kaudella 2016–2017 Koponen voitti Peliittojen pudotuspelien sisäisen tehotilaston lukemalla +2. Hän pelasi kauden aikana myös kymmenen ottelua lainalla Pelicansin SM-liigajoukkueessa, kun joukkueessa oli loukkaantumisia. Kaudella 2017–2018 Koponen jatkoi Peliittojen yhtenä kiertävistä kapteeneista. Hän pelasi kauden aikana kaksi ottelua lainalla Pelicansissa. Kaudeksi 2018–2019 Koponen nimettiin takaisin Peliittojen ensisijaiseksi kapteeniksi.


title: Sisko Istanmäki

text: Aino Sisko Istanmäki (s. 16. marraskuuta 1927 Laihia) on suomalainen kirjailija. Hänen tunnetuin teoksensa on Liian paksu perhoseksi, josta hän sai Kiitos Kirjasta -mitalin. Sen pohjalta on tehty myös televisioelokuva, jonka ohjasi Heidi Köngäs ja pääosaa Kaisua esittää Kaarina Hazard. Teos on muokattu 2006 selkokielelle.


title: Sisko Istanmäki

text: Istanmäen monet teokset sijoittuvat 1900-luvun puolenvälin ja loppupuolen suomalaiselle maaseudulle. Niissä on sekä traagisia että humoristisia sävyjä.


title: Ruohokarppi

text: Ruohokarppi ("Ctenopharyngodon idella") on noin 120 senttimetrin pituiseksi kasvava joissa elävä kala, joka on kotiseudullaan Kiinassa arvostettu ruokakala. Se on FAO:n tilaston mukaan maailmanlaajuisesti kalanviljelyssä eniten tuotettu kalalaji, ja sen kokonaistuotantomäärä vuonna 2012 oli noin viisi miljoonaa tonnia. Päätuotantoalueen Kiinan lisäksi sitä on myös istutettu ympäri maailmaa lähinnä kanaviin ja tekoaltaisiin estämään liikaa rehevöitymistä, sillä aikuiset ovat puhtaasti kasvinsyöjiä. Poikaset taas syövät vastakuoriutuneina pieniä selkärangattomia.


title: Ruohokarppi

text: Suomessa Ahvenanmaalla on istutettu 1970-luvulla ruohokarppeja erääseen järveen, mutta pysyvää kantaa ei ole muodostunut.


title: Ruohokarppi

text: Kutu tapahtuu kesällä. Munat kelluvat pintavedessä ja poikaset tarvitsevat kehittyäkseen lämmintä vettä. Siksi ruohokarpit eivät menesty kovin kylmässä ilmastossa.


title: Errol Morris

text: Errol Morris (s. 5. helmikuuta 1948, Hewlett, New York, USA) on yhdysvaltalainen Oscar-palkittu dokumenttiohjaaja. Vuonna 2003 The Guardian -lehti sijoitti hänet seitsemänneksi maailman 40 parhaan ohjaajan listalla. Hänen tunnetuimpia töitään ovat syyttömän, kuolemaantuomitun miehen vapautumiseen johtanut "Johtolanka" ("The Thin Blue Line"), fyysikko Stephen Hawkingistä kertova "A Brief History of Time" ja Oscarin tuonut Robert McNamaran muotokuva "Sodan oppitunnit" ("The Fog of War").


title: Liian paksu perhoseksi

text: Liian paksu perhoseksi on Sisko Istanmäen 1995 julkaistu romaani. Kirja oli Finlandia-palkintoehdokkaana.


title: Liian paksu perhoseksi

text: Romaanista muokatun tv-elokuvan ohjasi Heidi Köngäs. Siinä pääosaa Kaisua esittää Kaarina Hazard ja Kaisun miestä Erniä Mika Nuojua. Elokuva kuvattiin Alavuden Niinimaalla.


title: Brahelinna

text: Brahelinna () oli Ristiinassa nykyisen Mikkelin alueella sijainnut linnakartano.


title: Brahelinna

text: Brahelinnan rakennutti kreivi Pietari Brahe, jonka laajoihin läänityksiin Ristiina kuului. Linnakartanon rakennustöihin valmistauduttiin kevään 1646 aikana; Pietari Brahe oli ilmeisesti käynyt nykyisen Ristiinan paikalla sijainneessa Pyrhölän kylässä muutamia vuosia aiemmin, Savon-matkallaan 1639. Brahelinnaa ei rakennettu puolustuslinnaksi vaan läänin hallintopaikaksi. Ristiinan kirkkopitäjä muodostettiin vuonna 1649. Brahe-suku rahoitti myös seurakunnan kirkon rakentamista.


title: Brahelinna

text: Linnan rakennustyöt edistyivät hitaasti. Kymmenessä vuodessa saatiin paikoilleen seinät, ikkunat ja savupiippu, mutta katto puuttui. Vuonna 1664 linnan kivistä ladotun ympärysmuurin raportoitiin murenevan, ja korjaustöihin saatiin kymmenen sotilasta. Saman vuosikymmenen lopulla linnakartanon rakennustyöt lopetettiin. 1,5–2 metrin paksuista ympärysmuuria oli tiivistetty tuohella ja turpeella, osa siitä oli tehty ilmeisesti hirrestä. Linnapiha oli pohjois-eteläsuunnassa 54 metriä pitkä, leveimmillään se oli pohjoisosassa 21 metriä ja kapeimmillaan eteläosassa yhdeksän metriä. Korkeimmillaan nelimetrisen muurin läpi johti kolme porttia, itäisen osan pääportissa lienee ollut kuusi metriä pitkä holvi, pohjoisosassa oli kaksi pientä kulmaporttia. Muurin eteläpäässä oli idänsuuntainen ulkonema, josta saattoi hallita pääportin aluetta.


title: Brahelinna

text: Linnapihan keskellä oli varsinainen linnakartano eli kymmenen metriä leveä ja 20 metriä pitkä kaksikerroksinen asuinrakennus, jossa oli 16–20 huonetta. Rakennuksen alaosa oli tehty kivestä ja yläosa hirrestä. Linnakartano oli alkujaan voudin ja puutarhurin asuntona, minkä lisäksi siellä majaili pari Olavinlinnasta komennettua vartiosotilasta. Linnan alueella oli pieni asevarasto, jossa esimerkiksi vuonna 1670 oli kaksi rautakanuunaa, neljä hakapyssyä ja 22 muskettia. Aseita käytettiin lähiseudun talonpoikia harjoitettaessa, eli niillä ei ollut varsinaista puolustuksellista merkitystä.


title: Brahelinna

text: 1680-luvulla Brahelinnan läänitys siirtyi valtiolle ja linnakartano määrättiin Savon jalkaväkirykmentin käyttöön, eversti Cronmanin asunnoksi ja siten sotilasvirkataloksi. Rakennus tuhoutui 1700-luvun alkupuolella isonvihan aikana. Ristiinan sotilasvirkatalon kunnostusta vaadittiin 1730-luvulla, mutta sen sijaan linnakartanosta puolen kilometrin päähän rakennettiin kokonaan uusi talo vuonna 1739. Sieltä se siirrettiin vuonna 1770 vielä kolmanteen paikkaan.


title: Brahelinna

text: 1740-luvulla esitettiin, että vanha linna kunnostettaisiin vankilaksi, mutta hanke ei saanut kannatusta. 1700-luvulla raunioista purettiin kiviä muun muassa everstinvirkataloon Ristiinan kirkolle. Vuonna 1802 kapteeni Hjelmman puratutti linnapihalla olleen rakennuksen jäännökset virkatalonsa uunien rakennustarpeiksi. Muurien rapistuneeseen kuntoon kiinnitettiin huomiota 1887, mutta ensimmäisiä korjaustöitä tehtiin vasta 1902. 1940-luvulla aluetta ruvettiin kunnostamaan säännöllisemmin, esimerkiksi 1949 korjattiin läntistä muurin osaa. Nykyisin Brahelinnan paikalla on raunioita ja samanniminen turistikeskus.


title: Alaskanseiti

text: Alaskanseiti eli mintai ("Gadus chalcogrammus", syn. "Theragra chalcogramma") on Tyynenmeren pohjoisosissa elävä turskakala, joka kuuluu maailman tärkeimpiin talouskaloihin.


title: Alaskanseiti

text: Alaskanseiti kasvaa 55–75 cm:n mittaan, pohjoisessa suuremmaksi kuin etelässä. Sen levinneisyys kattaa Pohjoisen Tyynenmeren rannikot Japaninmereltä Alaskan kautta Kaliforniaan. Norjasta harvinaisena kuvattu "Theragra finnmarchica" kuuluu ilmeisesti samaan lajiin.


title: Alaskanseiti

text: Alaskanseiti elää enimmäkseen 100–300 metrin syvyydessä, joskus 700 metriin saakka. Se tulee sukukypsäksi 3–4-vuotiaana ja lisääntyy rannan läheisyydessä 50–100 metrin syvyydessä. Munat kelluvat vapaasti avovedessä. Nuoret yksilöt syövät planktonia, vanhemmat pikkukaloja kuten kuoretta ja villakuoretta.


title: Alaskanseiti

text: Alaskanseidistä on viime vuosikymmeninä tullut tärkeä talouskala, ja siihen on viitattu merkittävimpänä jäljellä olevana ruokakalavarantona maailmassa. Pyynti on lähinnä troolikalastusta ja vuotuiset pyyntimäärät ovat olleet 2000-luvulla 3 miljoonan tonnin luokkaa. Suurimpia pyytäjiä ovat Venäjä ja Yhdysvallat, joiden saaliit ovat kuitenkin laskeneet viime vuosina. Yhdysvallat pyytää alaskanseitiä vuosittain noin 1,5 miljoonaa tonnia, siis enemmän kuin mitään muuta kalaa.


title: Alaskanseiti

text: Pakastettuja tuotteita tuodaan suuria määriä Venäjältä, Kiinasta ja Yhdysvalloista Eurooppaan, etenkin Saksaan, Ranskaan ja Isoon Britanniaan. Saksassa noin 25 % kalankulutuksesta vuonna 2008 oli alaskanseitiä.


title: Alaskanseiti

text: Alaskanseidin liha on miedon makuista, vaaleaa ja vähärasvaista, Atlantin seitiinkin verrattuna. Se myydään ensisijaisesti eri tasoisina pakastetuotteina. Sitä käytetään muun muassa leivitetyissä kalapuikoissa, fish-and-chips -fileinä, samoin suurten pikaruokaketjujen kala-annoksissa (esimerkiksi Burger King, McDonalds). Se on myös tärkeä surimi-kalatahnan raaka-aine; surimista valmistetut äyriäisenlihajäljitelmät ("crab sticks", surimipuikot ) ovat yleensä alaskanseitiä. Myös alaskanseidin mäti on tärkeä markkinatuote.


title: Alaskanseiti

text: Beringinmeren ja Alaskanlahden kalastuksen on katsottu täyttävän kestävän käytön kriteerit, vaikka 2006-2008 Alaskanseidin populaatio on laskenut merkittävästi. Vuonna 2008 kannan lasku oli 38 prosenttia ja tutkijat arvelevat, että vuoden 2009 saalis joudutaan rajoittamaan alhaisimmalle tasolle 30 vuoteen. Greenpeace on kritisoinut Alaskanseidin kannan hoitoa vuosien ajan ja on vaatinut kalastuksen rajoittamista puoleen vuonna 2009, jotta elinkelpoinen kalakanta voitaisiin varmasti säilyttää. Esimerkki suuren kalakannan romahtamisesta ryöstökalastuksen seurauksena on Luoteis-Atlantin turskakannan nopea romahtaminen 90-luvulla.


title: Jarmo Mäkinen

text: Jarmo Kalevi Mäkinen (s. 29. toukokuuta 1958 Karstula) on suomalainen näyttelijä. Mäkinen opiskeli Teatterikorkeakoulussa näyttelijälinjalla Jouko Turkan oppilaana. Tunnetuksi Mäkinen tuli Turkan vuonna 1989 ohjaamassa "Seitsemän veljeksen" televisiosovituksessa, jossa hän esitti Tuomasta. Sittemmin Mäkinen on ollut suosittu näyttelijä suomalaisissa ja ruotsalaisissa elokuvissa sekä televisiosarjoissa. Hän on esiintynyt muun muassa elokuvissa "Jägarna" (Metsästäjät), "Kivenpyörittäjän kylä", "Poika ja ilves" sekä "Populäärimusiikkia Vittulajänkältä". Raamikas Mäkinen on saanut usein elokuvissa konnan roolin.


title: Jarmo Mäkinen

text: Näyttelijäntöidensä ohella Mäkinen on juontanut televisiossa esitettyjä sarjoja, muun muassa "Suomen Robinson" -sarjaa, "Rikostarinoita Suomesta" -sarjaa sekä "Eräkuksa"-sarjaa.


title: Jarmo Mäkinen

text: Mäkinen on myös ääninäytellyt animaatioelokuvissa.


title: Jarmo Mäkinen

text: Mäkinen oli naimisissa Ulla Laurion kanssa vuosina 1983–1991 ja heillä on kaksi yhteistä lasta. Sen jälkeen Mäkinen oli avoliitossa näyttelijä Maria Kuusiluoman kanssa vuosina 1991–2005. Hänen nykyinen puolisonsa on Milla Vehviläinen, jonka kanssa hänellä on kaksi poikaa.


title: Saharausku

text: Saharausku ("Pristis pectinata") on noin viisimetrinen saharauskujen heimoon kuuluva kala, joka tunnetaan pitkästä, terävien hampaiden reunustamasta kuonostaan, jota sen uskotaan käyttävän pienten saaliskalojen haavoittamiseen ja tappamiseen. Vankeudessa elävien yksilöiden on nimittäin nähty heiluttavan kuonoaan sivusuunnassa ruokinta-aikaan. Sillä se myös tunnustelee merenpohjaa saalista etsiessään. Tämä tunnustelu vaurioittaa joskus kaapeleita.


title: Saharausku

text: Saharauskun saha on keräilijöiden arvostama harvinaisuus, mikä on yksi syy siihen miksi lajista on tullut hyvin harvinainen. Ison yksilön sahakuono on hyvin hintava ja arvokas keräilykohde. Hinta vaihtelee 1 000–2 000 dollarin välillä.


title: Saharausku

text: Saharauskua tavataan Atlantin trooppisissa ja lauhkeissa osissa. Ne viihtyvät matalikoilla ja tunnetaan hyvin Yhdysvaltain Atlantin puoleisella rannikolla ja Itä-Afrikassa. Niitä arvellaan olevan myös Välimerellä.


title: Marianne Heemskerk

text: Marianne Yvonne Heemskerk (s. 28. elokuuta 1944, Rotterdam, Etelä-Hollanti) on entinen alankomaalainen uimari, joka voitti hopeamitalin 100 metrin perhosuinnissa kesäolympialaisissa 1960. Heemskerk rikkoi 200 metrin perhosuinnin maailmanennätyksen 12. kesäkuuta 1960, Leipzigissä, Itä-Saksassa, ajalla 2.34,4.


title: Mentuhotep II

text:
Mentuhotep II (hallitsi noin 2060 eaa. – 2010 eaa.) oli 11. dynastialla elänyt egyptiläinen faarao, joka onnistui yhdistämään Egyptin Ylä-Egyptin ja Ala-Egyptin uudelleen ja herättämään luottamuksen uskonnolliseen periaatteeseen, jonka mukaan palvonta takaa luomisen jatkuvuuden. Mentuhotep II on kuvattu yleensä massiiviseksi ja mahtavaksi hallitsijaksi, minkä osoittaa hänen raskas ja ylellinen olemuksensa niin veistoksissa, kuin hieroglyfi-kuvituksessa.
Mentuhotep II seurasi hänen kuoltuaan hänen poikansa Mentuhotep III.


title: Mårten Mickos

text: Mårten Gustaf Mickos (s. 6. marraskuuta 1962, Espoo) on Kalifornian Piilaaksossa toimiva suomalainen ohjelmistoalan yritysjohtaja ja hallitusammattilainen.


title: Mårten Mickos

text: Mickos saavutti maailmanlaajuista tunnettuutta toimiessaan tammikuusta 2001 helmikuuhun 2008 Sun Microsystemsille miljardilla dollarilla myydyn tietokantayritys MySQL AB:n toimitusjohtajana.


title: Mårten Mickos

text: Keväästä 2010 lähtien hän on työskennellyt pilviohjelmistoja kehittävän Eucalyptus Systemsin toimitusjohtajana ja vuodesta 2012 Nokian hallituksen jäsenenä. Vuonna 2014 Hewlett-Packard osti Eucalyptuksen, ja Mickos siirtyi HP:n palvelukseen.


title: Mårten Mickos

text: Hän on aktiivinen bloggaaja ja puhuja erityisesti johtamisen, avoimen lähdekoodin liiketoimintamallien sekä pilviteknologian aihealueilla.


title: Mårten Mickos

text: Aiemmin hän on toiminut Electrosonicin hallituksessa (2009-2012) ja Mozilla Messagingin (2008-2011) ja RightScalen hallituksissa (2010-2011).


title: Mårten Mickos

text: Syyskuusta 2009 kevääseen 2010 hän oli vieraileva yrittäjä "Entrepreneur in Residence" piilaaksolaisessa pääomasijoitusyhtiö Benchmark Capitalissa. sekä keväällä 2010 Lontoolaisessa Index Ventures:ssa.


title: Mårten Mickos

text: Helmikuusta 2008 maaliskuuhun 2009 Mickos oli Sun Microsystemsin Sun Microsystems tietokantaliiketoimintojen johtaja yhtiön ostettua MySQL:n.


title: Mårten Mickos

text: Tätä aiemmin hän toimi Matchon Sports -yrityksen toimitusjohtajana. Englantilaisen jalkapallon uutispalveluna aloittanut ja sittemmin teknologia-alustansa tuotteistanut yhtiö ajautui teknokuplien puhjetessa konkurssiin.. Hänen muita tehtäviään ovat olleet: Intellitel Communications - toimitusjohtaja; Solid Information Technology - kanavamarkkinointijohtaja; ViSolutions - myyntijohtaja; Valtion Tietokonekeskus - vientijohtaja; Polycon - partneri.


title: Mårten Mickos

text: Mickos on Teknillisestä korkeakoulusta valmistunut diplomi-insinööri.


title: Mårten Mickos

text: Hän sai vuonna 2006 n myöntämän tunnustuspalkinnon avoimen lähdekoodin käytön edistämisestä sekä ansiokkaasta kansainvälisen ohjelmistoalan yrityksen kehittämisestä. Tietokonealan ammattilehti Tietoviikko valitsi Mickoksen vuoden 2006 tivi-vaikuttajaksi.


title: Mårten Mickos

text: Luentoja, opastusta ja tukea Aaltoes -opiskelijoille


title: Mårten Mickos

text:
Boardman 2020:
Yhteen hiileen voi puhaltaa eri suunnista
Muutoksentekijät:
Kaiken liiketoiminnan A ja O löytyy uskalluksesta


title: Mårten Mickos

text:
Twitter:
Twitter-profiili
Puhe Stanfordissa yrittäjyydestä ja yrittämisestä:
Video
Audio


title: Mårten Mickos

text:
Eucalyptus Systems:
Toimitusjohtajan blogi:


title: Purjemerimonni

text: Purjemerimonni ("Bagre marinus") on noin 60 senttimetrin pituinen kala, jolla on leuassaan ja suupielissään lyhyt ja pitkä viiksipari. Selkäevä on korkea ja ensimmäinen eväruoto on pidentynyt rihmaksi. Rintaevien ensimmäinen ruoto taas on pitkä piikki, jossa on myrkkyä.


title: Purjemerimonni

text: Purjemerimonnien esiintymisalue kattaa Pohjois- ja Keski-Amerikan Atlantin puoleisen rannikon Cape Codista Panamaan. Niitä tavataan myös Meksikonlahdessa, ja joskus myös jokisuiden murtovedessä.


title: Purjemerimonni

text: Purjemerimonnin ruokavalioon kuuluvat pienet pohjassa elävät kalat ja äyriäiset, joita se löytää viiksiensä avulla.


title: Purjemerimonni

text: Purjemerimonnit kutevat kesällä. Munia on 10–30 ja koiras ottaa ne hedelmöityksen jälkeen suuhunsa turvaan. Kuoriuduttuaan poikaset hakevat vielä usean viikon ajan turvaa isänsä suusta. Haudonnan aikana koiras ei syö mitään.


title: Rikot

text: Rikot ("Saxifraga") (aiemmin myös kivirikot) on rikkokasvien runsaslajisin suku, johon kuuluu noin 440 lajia. Useimmat lajit ovat monivuotisia, matalakasvuisia ruohoja. Rikot ovat levinneet pohjoisen pallonpuoliskon lauhkealle ja arktiselle vyöhykkeelle. Monet lajit ovat sopeutuneet hyvin kylmiin ja karuihin oloihin, ja niitä kasvaa kaikkein pohjoisimmillakin putkilokasvien esiintymispaikoilla Pohjois-Grönlannissa. Rikoilla on kukissaan viisi terä- ja verholehteä ja kymmenen hedettä kahdessa kiehkurassa. Siemenkota on kypsänä kaksisarvinen. Etenkin monien arktisten lajien lehdet ovat talvivihantia. Suomessa kasvaa 14 luonnonvaraista lajia pääosin harvinaisena tunturialueilla. Useita lajeja kasvatetaan lisäksi koristekasveina.


title: Rikot

text: Suomessa luonnonvaraisena tavattavat rikkolajit:


title: Rikot

text: Muualla tavattavia rikkoja:


title: Rikot

text: Risteymiä:


title: Donald Duck’s Playground

text: Donald Duck’s Playground on Sierra On-Linen kehittämä ja U.S. Goldin vuonna 1984 Commodore 64:lle julkaisema opetuspeli. Peli perustuu Walt Disneyn tunnettuun animaatio- ja sarjakuvasankariin Aku Ankkaan. Peli käännettiin myös Atari ST:lle, Amigalle sekä MS-DOSille. Pelin pääsuunnittelija ja muusikko oli Al Lowe.


title: Donald Duck’s Playground

text: Pelaaja ottaa pelissä Aku Ankan roolin. Akun työnä on yksinkertaisesti kerätä niin paljon rahaa kuin mahdollista. Tehdäkseen tämän Aku voi hankkia itselleen töitä neljästä eri paikasta: vihanneskauppiaalta, rautatieltä, lelukaupasta tai lentokentältä. Kukin työ kestää pelaajan valinnan mukaan yhdestä kahdeksaan minuuttiin, jona aikana Akun on ansaittava mahdollisimman paljon rahaa.


title: Donald Duck’s Playground

text: Akulla on erilainen tehtävä joka työpaikassa. Hän ansaitsee tietyn summan rahaa jokaisesta suorittamastaan työstä; kun pelin vaikeusasteeksi on asetettu keskitaso, palkat tuplaantuvat, ja kun pelataan edistyneellä tasolla, palkat triplaantuvat.Aku voi ostaa kovalla työllä ansaitsemillaan rahoilla erilaisia leikkikentälle sijoitettavia esineitä, kuten tikapuita tai keinuja, sukulaispoikiensa Tupun, Hupun ja Lupun iloksi. Kukin esine voidaan sijoittaa tiettyyn paikkaan leikkikentälle. Ylittäessään rautatien, Aku kutsuu paikalle yhden ankanpojista, jolloin pelikontrolli siirtyy Akusta ankanpoikaan, joka voi leikkiä leikkikentällä.


title: Luettelo uudelleen nimetyistä kaupungeista

text: Tämä on luettelo kaupungeista, jotka ovat uudelleennimettyjä.


title: Konsta

text: Konsta on suomalainen miehen nimi. Nimi on annettu toukokuuhun 2018 mennessä 5259 suomalaiselle. Ylivoimainen enemmistö heistä on saanut nimen vuoden 1980 jälkeen.


title: Konsta

text: Nimen taustalla on nimi Konstantinus, joka pohjautuu latinan sanaan "constans" (pysyvä, muuttumaton). Suomalaisessa almanakassa esiintyivät 1708–1851 nimet Constantin ja Constantinus, vuosina 1852–1907 nimiasuna oli Konstantin ja 1908–1925 Konstantinus. Kosti pääsi kalenteriin 1929, ja 1950 sen rinnalle otettiin uudelleen Konstantin. Vuosina 1929–1949 Kostin rinnalla esiintyi Kostia. Konsta tuli almanakkaan 1984.


title: Isovesiherne

text: Isovesiherne ("Utricularia vulgaris") on vesiherneiden sukuun kuuluva yleinen vesikasvi ja lihansyöjäkasvi.


title: Isovesiherne

text: Isovesiherne on juureton irtokelluja, joka kasvaa noin 20–100 cm pitkäksi. Sen varsi on sitkeä ja rento. Varsi ja pillimäiset, ohuet lehdet pysyvät veden alla, mutta kukkavarsi kohoaa pinnan yläpuolelle. Teriöltään keltaisia kukkia on 5–10. Isovesiherne kukkii heinä-elokuussa .


title: Isovesiherne

text:
Isovesiherne on lihansyöjäkasvi. Lehdissä on 2–3 mm kokoisia pyöreähköjä pyyntirakkuloita, joilla kasvi pyydystää pieniä vesieliöitä. Kun esimerkiksi vesikirppu menee pyyntirakkulan sisälle ja koskettaa sukasia, rakkula täyttyy entsyymeillä, jotka sulattavat eläimen. Entsyymit sulattavat vain saaliin pehmeät osat, kovat osat jäävät rakkulaan. Rakkulassa on alipaine, joka imaisee saaliin sisäänsä auetessaan.
Isovesiherne on laajalle levinnyt. Euroopassa se puuttuu vain Norjan vuorilta, Italian eteläkärjestä ja Kreikasta. Pohjois-Amerikassa ja Japanissa on omat alalajinsa. Suomessa se esiintyy yleisenä Keski- ja Etelä-Suomessa, Lapissakin tuntureita lukuun ottamatta monin paikoin.


title: Isovesiherne

text: Isovesiherne kasvaa järvien, jokien ja murtovesilahtien matalissa ja suojaisissa osissa, lammissa, kaivannoissa ja puroissa.


title: Syklotymia

text: Mielialan aaltoiluhäiriö eli syklotymia on kaksisuuntaista lieväasteisempi mielialahäiriö, jossa hypomaaniset ja lievät masennusjaksot vaihtelevat. Sairaus on lievän dystymian tavoin pitkäaikainen, tyypillisesti vähintään kahden vuoden kestoinen.


title: Syklotymia

text: Syklotymiaa sairastaa suunnilleen yksi prosentti väestöstä. Syklotymia voi pisimmillään olla lähes koko elämän mittainen. Sitä voidaan kuitenkin hoitaa psykoterapialla ja samankaltaisella lääkityksellä kuin varsinaista kaksisuuntaista mielialahäiriötä.


title: Syklotymia

text: Toisin kuin dystymiaa, syklotymiaa tavataan jokseenkin yhtä yleisenä sekä miehillä että naisilla.


title: George Ernest Shelley

text: George Ernest Shelley (1840 – 29. marraskuuta 1910) oli englantilainen geologi ja ornitologi. Hän toimi ammattisotilaana ja oli sotilasarvoltaan kapteeni.


title: George Ernest Shelley

text: Geologina Shelley työskenteli Etelä-Afrikassa ja Etiopiassa. Hän myös matkusti muualla Afrikassa perehtyen laajalti maanosan linnustoon. Hänen erikoistutkielmansa medestäjien heimosta julkaistiin vuonna 1878. Hänen pääteoksensa Afrikan linnuista jäi kesken ja teoksen viimeisteli englantilainen biologi Philip Lutley Sclater.


title: George Ernest Shelley

text: Shelley nimesi lukuisia afrikkalaisia lintulajeja, muun muassa arabianaavikkokiurun.


title: Argentavis

text: "Argentaviksen" siipiväli oli 5,7–8,3 metriä ja painoa sillä oli noin 70 kilogrammaa. Ruumis oli 1,5-metrinen. Lajin väritystä ja höyhenpukua on mahdoton tietää, mutta sen pää on saattanut olla kalju sen lähimpien nykyään elävien sukulaisten, kondorien tapaan. Sillä oli ehkä myös kaulus suojaamassa kylmiltä tuulilta. Kynnet olivat vahvat ja linnulla oli vahva koukkunokka, mikä viittaa petolintuun eikä pelkästään raadonsyöjään. Kaula oli kuitenkin pitkä kuin korppikotkalla.


title: Argentavis

text: "Argentaviksen" elinalue oli sen elinaikana nykyistä paljon rehevämpää ruohotasankoa. Siellä sille riitti saaliseläimiä, kuten hevosensukuisia "Diadiaphoruksia". Reviiri lienee ollut laaja linnun suuren koon vuoksi. Painonsa takia linnulla saattoi olla vaikeuksia päästä ilmaan. Todennäköisesti sen täytyi joko heittäytyä kallionkielekkeeltä siivilleen vauhtiaskelten jälkeen, tai sitten juosta kymmeniä metrejä loivaa rinnettä alaspäin, ennen kuin se pystyi irtoamaan maanpinnasta. Nykylinnuista esimerkiksi albatrossit käyttäytyvät samaan tapaan. "Argentaviksen" lihasvoima ei riittänyt varsinaiseen lentämiseen, mutta se pystyi liitelemään Andeilta Argentiinaan jatkuvasti puhaltavien tuulten ja termiikkien ansiosta jopa 300 kilometriä yhteen menoon. Liidellessään se pystyi etsimään suurilla silmillään saalista ja raatoja. Saaliin havaittuaan se on voinut rauhassa laskeutua alas ja syöksyä saaliin kimppuun nopealla vauhdilla. Se on voinut katkaista isonkin saaliin selän. Laji lienee hävinnyt, kun sen elinalue kuivui ja saaliseläimet hävisivät.


title: Argentavis

text: "Argentaviksen" fossiileja on löydetty vain Argentiinan pohjoisosista, Patagonian tasangoilta. Sen lähisukulaisten jäännöksiä on löydetty ympäri Pohjois- ja Etelä-Amerikkaa.


title: Titaaninitridi

text: Titaaninitridi (TiN) on erittäin kova keraaminen materiaali, jota käytetään usein pinnoitteena titaaniseos-, teräs-, karbidi- ja alumiiniosissa parantamaan pinnan ominaisuuksia, usein kulutuksen kestävyyttä. Titaaninitridin kovuus on ~85 Rockwell C asteikolla ja 2 500 Vickers asteikolla tai 24,5 gigapascalia.


title: Titaaninitridi

text: TiN:llä on hyvät infrapunasäteilyn heijastusominaisuudet. Se heijastaa samankaltaisen spektrin kuin kulta. Riippuen pohja-aineesta ja pinnan viimeistelystä titaaninitridin kitkakerroin vaihtelee välillä 0,4-0,9 itseään vasten voitelemattomana. Kiderakenne on pintakeskinen kuutiollinen stoikiometrialla 1:1. TiN hapettuu 600 °C lämmössä normaali ilmakehässä ja sen sulamispiste on 2 930 °C. Titaaninitridin CAS-numero on 25583-20-4.


title: Titaaninitridi

text: Yleisin TiN:n käyttökohde ovat lastuavan työstön koneiden teräpalat, poranterät ja sirkkelin terät. Näissä TiN-pinnoite parantaa leikkuureunan kestoa ja korroosion kestävyyttä lisäten teräpalojen käyttöikää noin kolminkertaiseksi tai enemmän.


title: Titaaninitridi

text: Koska TiN:llä on metallinen kultainen väri, sitä käytetään pinnoitteena koruissa ja autojen ulkonäön ehostamistarkoituksessa. TiN:ä käytetään myös pintakerroksena sellaisilla nikkeli- tai kromipinnoitetuilla esineillä, joita ihmiset käsitelevät usein kuten hanat ja ovenkahvat. TiN on myrkytön ja täyttää terveysviranomaisten kuten FDA:n (Food and Drug Administration) vaatimukset ja sitä käytetään lääketieteellisissä instrumenteissa ja implanteissa sekä proteeseissa kuten myös ilmailu- ja sotilassovelluksissa. TiN käytetään pinnoitteena myös polku- ja moottoripyörien haarukoiden jousituksissa liukupintojen suojana.


title: Titaaninitridi

text: TiN pinnoite tehdään joko reaktiivisella kasvulla esimerkiksi lämpökäsittelemällä pala titaania typessä tai PVD-kalvonkasvatusmenetelmillä suunnilleen 3 mikrometrin paksuiseksi. TiN:n korkea kimmomoduuli (600 GPa) verrattuna esimerkiksi titaaniseoksiin (100 GPa) aiheuttaa sen, että paksummat pinnoitteet irtoavat helposti lohkeamalla, jolloin ohuemmat pinnoitteet ovat kestävämpiä.


title: Titaaninitridi

text: Vähemmän näkyvää on titaaninitridin käyttö puolijohdeteollisuuden sovelluksissa. puolijohdetekniikassa käytetään nykyään kuparia johdinmateriaalina ja TiN pinnoitetta käytetään sähköä johtavana barrier-kalvona piin ja kuparijohdinpintojen välissä estämään kuparin diffuusio piihin, koska se tuhoaa transistorin. TiN sähkönjohtavuus on riittävä (30–70 μΩ·cm) takaamaan hyvän sähköisen kontaktin.


title: Titaaninitridi

text: Titaaninitridi ohutkalvot kasvatetaan yleensä PVD tai CVD menetelmillä. Molemmissa puhdas titaani saatetaan kaasufaasiin ja se laitetaan reagoimaan typen kanssa kovassa lämmössä vakuumiastiassa.


title: Titaaninitridi

text: Suurempia TiN esineitä voidaan valmistaa jauhemetallurgisin menetelmin puristamalla titaanijauhoa kasaan ja kuumentamalla se puhtaassa typpiatmosfäärissä. Reaktiosta muodostunut lämpö on riittävä sintraukseen, jolloin lopputuloksena kova ja valmis TiN-esine.


title: Titaaninitridi

text: TiN-pinnoitteesta on syntynyt useita variaatioita kuten titaanikarbidinitridi (TiCN), titaanioksinitridi (TiON) ja titaanialumiininitridi (TiAlN), joita käytetään erillään tai TiN kanssa vuorotellen (laminaattirakenne). Nämä pinnoitteet tarjoavat samat tai vieläkin paremmat ominaisuudet korroosion estossa ja kovuudessa ja useita uusia värivaihtoehtoja vaalean harmaasta melkein mustaan ja tumman punaiseen pinnoitusprosessista riippuen. Nämä pinnoitteet ovat tulossa suosituiksi urheiluvälineissä , erityisesti puukoissa ja käsiaseissa, joissa niitä käytetään niin toiminnallisista kuin kosmeettisista syistä. TiON -käsittelyllä voidaan saada aikaan hyvin kirjava hehkuvasävyinen pinta.


title: Titaaninitridi

text: Titaaninitridiä käytetään säätämään teräksen kiderakennetta. TiN muodostaa kiteitä jo korkeissa lämpötiloissa, koska sen kiteytymisentalpia on hyvin alhainen. Se kiteytyy suoraan sulasta teräksen valmistuksessa. TiN muodostaa kiderajoille mikrometrin kokoisia kuutioita ja pienen austeniittiin liukoisuutensa vuoksi ja lämpötiloissa, joissa teräksen kuumakäsittely yleensä tapahtuu, teräksen kiderakenteen on pintakeskinen kuutio, jolloin TiN estää teräksen kiteiden kasvua Ostwald kypsymisefektin korkeisiin homologisiin lämpöihin. Tämän vuoksi terässeoksissa on usein mukana titaania.


title: David Pizarro

text: David Marcelo Cortes Pizarro (s. 11. syyskuuta 1979) on chileläinen uransa lopettanut jalkapalloilija. Hän on pelannut lähes koko ammattilaisuransa Italian Serie A:ssa. Hän pelasi siellä ensi kerran Udinesen paidassa ottelussa Venezia–Udinese 29. elokuuta 1999. Pizarro oli Udinesen riveissä kuuden kauden ajan ja sen jälkeen Interissä yhden kauden ajan ennen siirtoaan AS Romaan. Kaudella 2006–2007 Pizarro nousi yhdessä Simone Perrottan kanssa Roman keskikentän pohjan avainpelaajaksi. Vuosina 2012–2015 hän oli Fiorentinan palkkalistoilla ja palasi sen jälkeen Chileen.


title: David Pizarro

text: Hän oli pelaajana myös Chilen jalkapallomaajoukkueessa, jonka kanssa hän sai vuonna 2000 pronssia Sydneyn kesäolympialaisissa.


title: Clinton Davisson

text: Clinton Joseph Davisson (22. lokakuuta 1881 – 1. helmikuuta 1958) oli yhdysvaltalainen fyysikko, joka teki pitkän uran tutkijana Bell Labsissä. Hänet palkittiin Nobelin fysiikanpalkinnolla 1937 yhdessä G.P. Thomsonin kanssa. He keksivät elektronien diffraktion kiteistä eli elektronidiffraktion toisistaan riippumatta.


title: Clinton Davisson

text: Davisson aloitti akateemiset opiskelunsa Chicagon yliopistossa 1902. Seuraavana vuonna hän joutui kuitenkin keskeyttämään opinnot rahan puutteessa ja meni takaisin kotikaupunkiinsa töihin puhelinyhtiöön. Opiskelujensa aikana hän oli tutustunut professori Robert A. Millikaniin, jonka suosituksilla Davisson sai fysiikan assistenttuurin Purduen yliopistosta vuoden 1904 tammikuussa. Kesäkuussa hän kuitenkin palasi takaisin Chicagoon. Seuraavan vuoden syyskuussa Millikan suositteli häntä osa-aikaisen opettajan virkaan Princetonin yliopistoon ja siellä Davisson jatkoikin opiskelujaan saaden päätökseen tohtorin tutkintonsa 1911 pääasiassa professori Owen Willans Richardsonin ohjauksessa.


title: Clinton Davisson

text: Työskenneltyään useampia vuosia Carnegie Institute of Technologyssä Pittsburghissa ja yhden kesän J.J. Thomsonin alaisuudessa Cavendish-laboratoriossa, Davisson meni 1917 töihin yhtiöön nimeltä "Western Electric Company" (sittemmin Bell Laboratories) New Yorkiin. Hän työskenteli yhtiön teknisellä osastolla tutkijana ja vuonna 1927 hänen C.H. Kunsmanin ja L.H. Germerin kanssa tekemät koneensa johtivat elektronidiffraktion keksimiseen. J. J. Thomsonin poika G. P. Thomson keksi saman ilmiön Davissonista riippumatta. Thomson ja Davisson palkittiin elektronidiffraktion keksimisestä Nobelin fysiikanpalkinnolla 1937.


title: Alkukampela

text: Alkukampela ("Psettodes erumei") on alkukampeloiden heimoon kuuluva kampelakala, joka elää Intian valtameressä sekä läntisellä Tyynellämerellä, Afrikan rannikolta ja Punaiseltamereltä Australiaan ja Japaniin. Alkukampelat ovat muita kampelakaloja paksumpia ja kapearuumiisempia, ja niiden heimo erotetaankin omaksi ’alkeelliseksi’ alalahkokseen muista kampelakaloista. Alkukampelan silmät voivat olla yksilöstä riippuen joko vasemmalla tai oikealla kyljellä. Ominainen piirre on myös selkäevän etuosassa olevat piikkiruodot. Alkukampela on yleensä 20–40 senttimetrin pituinen, korkeintaan 60-senttinen.


title: Alkukampela

text: Alkukampela elää suhteellisen matalassa, yleisimmin 20–50 metrin syvyydessä. Alkukampela makaa päivisin hiekka- tai mutapohjaan kaivautuneena ja lähtee öisin uintiretkelle saalistamaan. Se ui usein pystyasennossa. Se syö pääasiassa pieniä kaloja.


title: Alkukampela

text: Alkukampelaa pyydetään pääasiassa troolaamalla ja kaupataan enimmäkseen tuoreena.


title: Heikki Alikoski

text: Heikki A. Alikoski (1912 Oulu – 28. joulukuuta 1997 Turku) oli suomalainen tähtitieteilijä ja matemaatikko. Hän työskenteli Yrjö Väisälän assistenttina Turun observatoriossa vuosina 1937–1956. Tuolloin hänen mukaansa nimettiin asteroidi 1567 Alikoski. Hän löysi myös itse uusia asteroideja.


title: Heikki Alikoski

text: Sotien jälkeen Alikosken päivätyö oli matematiikan puolella: hän Turun kaupungin tilastotoimiston johtaja 1944-58, ja sen jälkeen Turun Teknillisen oppilaitoksen matematiikan lehtori ja myöhemmin matematiikan yliopettaja. Hän luennoi myös Turun yliopistossa tuntiopettajana.


title: Heikki Alikoski

text: Myöhemmin Alikoski oli mukana perustamassa Turun yliopiston tähtitieteellis-optista tutkimuslaitosta. Hän toimi jonkin aikaa myös Turun Ursan puheenjohtajana. Vapaa-ajallaan hän oli tunnettu esperanton harrastaja.


title: Neponen

text: Neponen on käsinukkejänishahmo, joka juonsi maanantai-, keskiviikko- ja perjantaiaamuisin lastenohjelma Pikku Kakkosen ohjelmistoon kuuluvaa Neppajymykerhoa. Ennen Neppajymykerhoa Neponen juonsi Pikku Kakkosta Jyrkin kanssa 2000-luvun alussa. Neposen ”henkilökohtaisena avustajana” toimii Anu Tuomi-Nikula. Neponen on ollut myös Yle TV2:n joulukalenterin päähahmona vuonna 2002.


title: Neponen

text: Neposesta on julkaistu myös kirja, jonka on kirjoittanut Anu Tuomi-Nikula ja kuvittanut Nadja Sarell. Neposen joulu -kirja perustuu Yle TV2:ssa esitettyyn joulukalenteriin, jossa Neponen löytää ystävän tontusta.


title: Luettelo historiallisista pääkaupungeista

text: Tämä on luettelo entisistä pääkaupungeista eli historiallisista kaupungeista.


title: Veera Degerholm

text: Veera Marjaana Degerholm (s. 12. kesäkuuta 1971 Turku) on suomalainen näyttelijä ja juontaja. Degerholm kuuluu Tampereen freelancer-näyttelijöihin. Hän valmistui teatteritaiteen maisteriksi Tampereen yliopiston näyttelijäntyön laitokselta vuonna 1995. Degerholm on esiintynyt teatterissa Vaasan kaupunginteatterissa, Pyynikin kesäteatterissa ja Tampereen Työväen Teatterissa. Hänen elokuvaroolinsa ovat "Ajomies" (2013) ja "Kymmenen riivinrautaa" (2002), minkä lisäksi hän on vieraillut muutamassa televisiosarjassa.


title: Veera Degerholm

text: Degerholm juontaa tällä hetkellä lastenohjelma "Pikku Kakkosta" lauantaisin ja sunnuntaisin.


title: Maple Cross

text: Maple Cross on jääliläinen thrash metal -yhtye, joka on perustettu vuonna 1985.


title: Maple Cross

text: Maple Cross toimi yhtäjaksoisesti vuoteen 1996 saakka, piti taukoa noin viisi vuotta ja palasi uudella kokoonpanolla vuonna 2001. Ensimmäisen demo-nauhoituksen aikana bändi oli nimeltään ACE, tai A.C.E, mutta vaihtoi nimensä Maple Cross:ksi toisen demon nauhoitusten aikaan. Alkuperäinen kokoonpano oli Ilkka Heino, Marko Siekkinen, Petri Puolitaival, Mika Karppinen ja Ville Hyry. Toiselle demolle (Thirteen Witches...But One Of Them) laulajaksi vaihtui Marco R.J. ja seuraavalle, kolmannelle demolle bassoon Niko Karppinen. Sen jälkeen porukka pysyi samana aina vuoteen 1996, jolloin bändi päätti jäädä tauolle.


title: Maple Cross

text: Maple Cross:in uusi tuleminen alkoi Marco R.J.:n innoittamana vuonna 2001, jolloin hän keräsi bändin uudelleen kasaan uusien soittajien kanssa - entisten soittajien suostumuksella.


title: Maple Cross

text: Marco R.J. on myös Club Teatrian ohjelmavastaava.


title: Maple Cross

text: Yhtyeen uusin, vuonna 2007 julkaistu albumi "Heimo" on nimetty laulaja Marcon talvi- ja jatkosodassa taistelleen isoisän mukaan.


title: Pietro Pipolo

text: Pietro Pipolo (s. 27. helmikuuta 1986 Marino) on italialainen jalkapallomaalivahti. Hän kuuluu AS Roman organisaatioon ja pelaa lainasopimuksessa Serie C1:ssä Potenza SC:n joukkueessa.


title: Pietro Pipolo

text: AS Roman juniorijoukkueessa Pipolo pelasi ykkösmaalivahtina. Aikuisten joukkueessa hän ei ole päässyt pelaamaan, ja kaudeksi 2007–2008 hänet lainattiin Serie C1:ssä pelaavaan Potenzaan.


title: Rami Rafael

text: Rami Rafael (s. 31. lokakuuta 1980 Laitila) on suomalainen iskelmälaulaja. Hän on Seinäjoen tangomarkkinoiden tangoprinssi vuosilta 2002 ja 2003. Vuonna 2015 Rami osallistui jälleen tangomarkkinoille sijoittuen kolmannelle sijalle.


title: Rami Rafael

text: Koulutukseltaan Rafael on leipuri ja lähihoitaja. Hän on harrastanut harmonikansoittoa kuusivuotiaasta lähtien.


title: Keltaisuus

text: Keltaisuus eli ikterus on lääketieteellinen termi, jolla tarkoitetaan ihon, silmänvalkuaisten ja limakalvojen keltaista väriä. Keltaisuus johtuu liiallisesta bilirubiinin määrästä veressä. Ikteruksesta käytetään toisinaan nimitystä "keltatauti", joka voi myös viitata hepatiitti A -virukseen; tällöin puhutaan "tarttuvasta keltataudista".


title: Keltaisuus

text: Bilirubiini on veren punasolujen hemoglobiinissa olevan hemin hajoamistuote. Kun punasolut kuolevat, perna ja maksa hajottavat niiden sisältämän hemin pääasiassa bilirubiiniksi. Bilirubiini ei sellaisenaan erity elimistöstä, joten maksan täytyy konjugoida se glukuronidiksi. Bilirubiinin ylimäärä elimistössä voi johtua useista syistä, jotka voi karkeasti jaotella kolmeen ryhmään.


title: Keltaisuus

text: Jos punasolujen hajoaminen eli hemolyysi nopeutuu, elimistöön vapautuu enemmän bilirubiinia. Hemolyysin kiihtymisen voi aiheuttaa trooppisissa maissa malaria, ja tietyt perinnölliset sairaudet, kuten sirppisoluanemia tai glukoosi-6-fosfaatti-dehydrogenaasin puutos. Toisaalta keltaisuuden voivat myös aiheuttaa perinnölliset bilirubiiniaineenvaihdunnan häiriöt, kuten Gilbertin oireyhtymä, Crigler–Najjarin oireyhtymä, Dubin–Johnsonin oireyhtymä ja Rotorin oireyhtymä.


title: Keltaisuus

text: Keltaisuus voi johtua erilaisista maksasairauksista. Hepatiitti eli maksatulehdus voi olla viruksen, alkoholin, lääkeaineiden tai autoimmuunisairauden aiheuttama. Akuutissa maksatulehduksesta keltaisuus ilmaantuu nopeasti, ja potilaalla ilmenee muita oireita, kuten väsymystä, pahoinvointia ja ruokahaluttomuutta. Keltaisuutta voi esiintyä myös monissa muissa sairauksissa, kuten eri syistä johtuvassa kirroosissa, maksasolusyövässä ja kolangiokarsinoomassa.


title: Keltaisuus

text: Obstruktiivinen eli posthepaattinen ikterus tarkoittaa keltaisuutta, jonka aiheuttaa tukos sappiteissä. Tukosta kutsutaan myös kolestaasiksi. Keltaisuuden syyn löytäminen on potilaan hoidon kannalta merkittävää, sillä obstruktiivisen ikteruksen hoito on tavallisesti leikkaus tai tukoksen poisto tähystystutkimuksella eli ERCP:llä. Tukoksen yleisimmät syyt ovat sappikivitauti, haimatulehdus, haima- tai sappitiesyöpä ja sappiteiden kaventuma.


title: Keltaisuus

text: Vastasyntyneen keltaisuus on yleinen ja tavallisesti harmiton ilmiö, joka johtuu maksan aineenvaihdunnan kypsymättömyydestä. Tavallisesti vastasyntyneen keltaisuus on lievää ja itsestään ohimenevää. Myös esimerkiksi äidin ja lapsen veriryhmien erilaisuus ja rintamaito voivat aiheuttaa keltaisuutta lapselle. Jos vastasyntyneen keltaisuus pitkittyy, voi kyse olla esimerkiksi sappitieatresiasta. Se on kuitenkin harvinainen sairaus, josta kärsiviä lapsia syntyy Suomessa vuosittain vain kahdesta viiteen. Vaikean keltaisuuden yhteydessä tavataan joskus kernikterusta, aivojen vaurioitumista, joka johtuu bilirubiinin kertymisestä tyvitumakkeisiin.


title: Keltaisuus

text: Keltaisuus voi johtua ruokavaliosta. Esimerkiksi karoteeni aiheuttaa oiretta, joten porkkanan runsas syönti saattaa olla keltaisuuden syy.


title: Keltaisuus

text: Keltatautia on käytetty filosofisena esimerkkinä havainnon subjektiivisuudesta aina Sekstos Empeirikoksesta ja Lucretiuksesta George Berkeleyyn ja 1900-luvun filosofeihin. Tämä on perustunut siihen ajatukseen, että keltatautia sairastavasta kaikki näyttää keltaiselta (vaikka tosiasiassa näin ei olisikaan: ennemminkin keltatautia sairastava näyttää muille keltaiselta). Monille tämä oli käypä esimerkki siitä, ettei aistien tuottamiin arvostelmiin voinut luottaa.


title: Kristoforos

text: Kristoforos (, ”Kristuksen kantaja”) voi tarkoittaa:


title: Unto Torniainen

text: Unto Torniainen (17. kesäkuuta 1948 Levonmäki – 9. huhtikuuta 2015 Kajaani) oli kajaanilainen muusikko ja musiikkivaikuttaja. Torniainen toimi Kainuun Jazzkevään toimitusjohtajana 1990-luvulla. Torniainen tuotti myös levyjä, kuten esimerkiksi: Finnish Graffiti, Suomalaisen rockin historiaa Vol. 1–3. Torniainen soitti esimerkiksi H-Band-nimisessä kokoonpanossa sekä Jussi & The Boysin studioalbumilla Hämeentie 38 (congat).


title: Unto Torniainen

text: Unto Torniainen kuoli 9. huhtikuuta 2015 asuntonsa tulipalossa Kajaanin keskustassa.


title: Unto Torniainen

text: Unto Torniaisen poika on rumpali Kalle Torniainen.


title: Zoom Airlines

text: Zoom Airlines oli kanadalainen halpalentoyhtiö, joka lensi useilta kanadalaisilta lentokentiltä Eurooppaan ja erityisesti Yhdistyneeseen kuningaskuntaan. Sillä oli noin 450 työntekijää Kanadassa ja 250 henkeä Britanniassa.


title: Zoom Airlines

text: Lentoyhtiö ajautui konkurssiin elokuun 2008 lopulla rajusti kallistuneen polttoaineen aiheuttaman kustannusten nousun takia. Lennot loppuivat 28. elokuuta 2008.


title: Zoom Airlines

text: Toimintansa aikana Zoom Airlines käytti seuraavia konetyyppejä:


title: Pukalus

text: Pukalus eli Pukalusjärvi () on Vilajoen vesistöön kuuluva pitkänomainen järvi Suomen ja Venäjän rajalla. Suomen puoleinen osa järvestä on Lappeenrannassa. Hieman yli puolet järvestä sijaitsee Venäjän puolella.


title: Asko Parpola

text: Asko Heikki Siegfried Parpola (s. 12. heinäkuuta 1941 Forssa) on suomalainen indologian ja Etelä-Aasian tutkimuksen emeritusprofessori Helsingin yliopistosta. Hän on maailman johtavia Indus-laakson kirjoituksen asiantuntijoita.


title: Asko Parpola

text: Parpola on Intian-tutkijoiden ja kielitietelijöiden keskuudessa tullut tunnetuksi erityisesti teoriastaan, jonka mukaan Indus-laakson kirjoitus kuvaisi jotakin muuten tuntematonta dravidakieltä. Hän oli myös ensimmäisiä suomalaisia kielitietelijöitä, joka käytti laajalti tutkimuksessaan – yhdessä Kimmo Koskenniemen kanssa – korpuslingvististä tietokoneanalyysia.


title: Asko Parpola

text: Parpola on tutkinut laajasti myös intialaisia uskontoja ja niiden taustoja. Kielitieteen alalla hän on käsitellyt myös suomalais-ugrilaisia lainoja arjalaisista kielistä. Arkeologiaa ja kielitiedettä Parpola on yhdistänyt tutkimuksissaan indoeurooppalaisen kantakielen ja sen tytärkantakielien (erityisesti arjalaisen kantakielen) maantieteellisestä sijoittamisesta ja kronologisesta ajoittamisesta.


title: Asko Parpola

text: Parpola toimi Helsingin yliopiston Aasian ja Afrikan kielten ja kulttuurien laitoksen esimiehenä vuosina 1995–1998. Hänen 60-vuotispäivänsä kunniaksi julkaistiin laitoksella vuonna 2001 "Studia Orientalia" -sarjan osa 94 "Vidyārṇavavandanam: Essays in Honour of Asko Parpola".


title: Asko Parpola

text: Myös Asko Parpolan veli on maailmankuulu kielitietelijä, assyriologi Simo Parpola.


title: Relanderinmatala

text: Relanderinmatala on Rauman edustalla sijaitseva laaja ja kivikkoinen matalikko; se oli hyvin kauan Rauman majakkalaivan, Relandersgrundin, sijoituspaikka.


title: Relanderinmatala

text: Noin vuonna 1850 Rauman luotsiaseman päällikkö, luotsivanhin Kustaa Reilander, havaitsi meren kuohuvan erikoisella tavalla tietyssä paikassa varsinkin pohjoistuulen yhteydessä, kun vedenpinta oli alhaalla. Tämä sai hänet epäilemään, että paikalla olisi ennestään tuntematon ja mahdollisesti vaarallinen matalikko; hän luotasi paikan ja löysi uuden ennen karttoihin merkitsemättömän, hyvin vaarallisen matalikon. Sen sijainti on


title: Relanderinmatala

text: Reilander kirjasi havaintonsa ylös ja välitti tiedon esimiehilleen. Turun luotsipiirin tarkastaja esitti matalikolle nimeksi "Reilandersgrund" löytäjän mukaan.


title: Relanderinmatala

text: Jostain syystä matalikolle kirjaantui kaksi nimeä: koska kaikki kirjeet ja paperit laadittiin vielä tuolloin käsin ja etupäässä mustekynillä, jonkin luku- tai kirjoitusvirheen takia nimi merkittiin karttoihin muodossa "Relandersgrund" – mutta ehdotetussa muodossa joihinkin virallisiin asiakirjoihin. Tästä seurasi, että paikallinen majakkalaiva nimettiin kartoissa olevan nimen mukaan.


title: Relanderinmatala

text: Matalikon nimi suomennettiin keväällä 1927 Lauri Kristian Relanderin ollessa Suomen presidentti. Samalla vaihtui myös majakkalaivan nimi; alun perin ehdotettu nimi säilyi vielä joitakin aikoja eräissä virkapapereissa, mutta lopulta sekin vaihtui.


title: Juan Arango

text: Juan Fernando Arango Sáenz, lempinimeltään ”Arangol”, (s. 16. toukokuuta 1980 Maracay, Venezuela) on venezuelalainen jalkapalloilija, joka pelaa meksikolaisessa Tijuanassa. Arango on pelipaikaltaan hyökkäävä keskikenttäpelaaja eli niin sanottu piilokärki.


title: Juan Arango

text: Siirryttyään Eurooppaan vuonna 2004 Arango edusti viiden vuoden ajan Espanjan Primera Divisiónin Real Mallorcaa vuoteen 2009 asti. Kunnes kesällä 2009 Mönchengladbach hankki Arangon. Mönchengladbach maksoi Arangosta Real Mallorcalle arviolta 3,6 miljoonaa euroa espanjalaislehti Marcan mukaan. Aikaisemmin Arango on edustanut kotimaassaan Venezuelassa New Cadizia sekä Caracas FC:tä. Hän on pelannut myös Meksikossa. Siellä hän on edustanut kolmea joukkuetta: Monterreytä, Pachucaa ja Pueblaa.


title: Juan Arango

text: Arango kuuluu Venezuelan maajoukkueeseen. Hän on pelannut 83 A-maaottelua ja tehnyt niissä 17 maalia.


title: Raamatun luomiskertomus

text:
Raamatun luomiskertomus on juutalaisuudelle ja kristinuskolle yhteinen ymmärrys ja usko maailmankaikkeuden synnystä. Tapahtuma kerrotaan Ensimmäisen Mooseksen kirjan alussa kahdessa eri osassa ja myös Johanneksen evankeliumin alku viittaa luomistapahtumaan. Luomiskertomus kertoo, kuinka Jumala luo taivaan ja maan sekä myöhemmin se kertoo Eedenin puutarhasta ja kuvaa ihmisen luomista yksityiskohtaisemmin. Kertomus on lyhyt ja yksinkertainen, mutta se tekee siitä myös monitulkintaisen. Martti Luther kirjoitti jo 1500-luvulla, että jumaloppineet ovat yksimielisiä siitä, että maailma on saanut alkunsa tyhjästä, mutta paljon muusta ei yksimielisyyttä olekaan.
Luomiskertomuksella voidaan ymmärtää Raamatun alun luominen, mutta siihen voidaan ymmärtää sisältyvän myös Eedenissä tapahtunut syntiinlankeemus. Raamattu ei määrittele ikää maailmankaikkeudelle, maapallolle tai sen mainitsemalle luomiselle, vaikka jollain kreationismin suunnilla siihen on kanta. Apostolinen ja Nikean uskontunnustus alkaa maininnalla Jumalasta, joka on luonut taivaan ja maan.


title: Raamatun luomiskertomus

text: Raamattu alkaa luomiskertomuksella (1 Moos. 1:1-2:3), jossa Jumala luo maailman kuudessa päivässä. Kolmena ensimmäisenä päivänä Jumala luo elämälle suotuisan ympäristön niin, että ensimmäisenä päivänä hän luo yön ja päivän, toisena päivänä taivaan ja meren sekä kolmantena päivänä hän erottaa merestä maan, jossa alkaa kasvaa kasveja. Tämän jälkeen Jumala alkaa täyttää luomaansa ympäristöä samassa järjestyksessä. Neljäntenä päivänä hän luo yötä ja päivää hallitsevat valot, viidentenä päivänä merenelävät ja siivekkäät eläimet sekä kuudentena päivänä hän luo maaeläimet sekä myös ihmiset, joille Jumala antaa tehtäväksi kaikkien elävien olentojen hallitsemisen. Luomiskertomuksen mukaan seitsemäntenä päivänä Jumala lepäsi.


title: Raamatun luomiskertomus

text: Toisessa luvussa, heti kuuden päivän luomiskertomuksen jälkeen, seuraa yksityiskohtaisempi luomiskertomus, joka keskittyy ihmisiin ja heidän lähiympäristöönsä (1 Moos. 2:4-25). Tämä kertomus ei toista kaikkea kuuden päivän luomiskertomuksesta, mutta tämäkin kertomus alkaa tyhjästä Maasta. Jumala luo maan tomusta ihmisen hoitamaan maata sekä puhaltaa häneen elämän hengen. Jumala myös istuttaa itään Eedenin puutarhan, jossa kasvavat Elämän puu sekä Hyvän ja pahan tiedon puu. Tässä luvussa ihmisille myös annetaan nimet, Aadam ja Eeva. Myös Jumalan nimi Jahve mainitaan ensimmäisen kerran. Kertomuksessa myös annetaan ihmiselle suhdehierarkia, jossa Jumala on ihmisen yläpuolella ja luonto on alistettu palvelemaan ihmistä.


title: Raamatun luomiskertomus

text: Luomiskertomuksen alkuperää tai alkuperäisiä kirjoittajia ei tunneta tarkasti. Perimätiedon mukaan luomiskertomuksen, kuten koko Mooseksen kirjankin, kirjoittajana pidetään Moosesta. Tällä teorialla on edelleen suuri kannatus uskonnollisissa piireissä, koska Raamatun muutkin kohdat tuntuvat viittaavan Moosekseen kirjoittajana. Raamatun aikaviittauksista voidaan päätellä Mooseksen eläneen joskus aikavälillä 1500–1200 eaa.


title: Raamatun luomiskertomus

text: Uskonnosta riippumattomissa tutkimuksissa 1700-luvulta alkaen on kehitetty useita lähdekriittisiä teorioita Mooseksen kirjojen alkuperästä. Kuuluisimpia näistä ovat Julius Wellhausenin tutkimukset. Teorioiden perusteella vaikuttaa, että luomiskertomuksen ensimmäinen osa, eli seitsemän päivän luomiskertomus, olisi peräisin ns. Pappiskirjasta ja toinen osa, eli kertomus Eedenin puutarhan ja ihmisen luomisesta, olisi peräisin ns. Jahvistilähteestä. Jahvistilähteen arvellaan olevan lähteistä vanhin, 800- tai 900-luvulta eaa. ja Pappiskirjan arvellaan olevan peräisin 400-luvulta eaa. Kyseiset teoriat eivät kuitenkaan ole ongelmattomia ja niitä onkin kritisoitu useissa uudemmissa tutkimuksissa. Materiaalin vähäisyyden vuoksi voikin olla, ettei alkuperää koskaan saada varmuudella selvitettyä.


title: Raamatun luomiskertomus

text: Modernin tieteen näkökulmasta kuuden päivän luomiskertomuksessa on kaksi ongelmaa, sillä kasvit näyttäisivät tulevan esiin jo ennen auringon luontia ja geologisten havaintojen mukaan Maapallon muodostumiseen on täytynyt kulua miljardeja vuosia eikä kuutta päivää.


title: Raamatun luomiskertomus

text: Luomiskertomus kuvaa koko maailmankaikkeuden synnyn ja sitä on siksi verrattu jo antiikin aikana kosmologisiin havaintoihin ja teorioihin. Siksi väittely luomispäiväksi käännetyn sanan merkityksestä ja siten luomishetken ajankohdastakaan ei ole modernin tieteen synnyttämää, vaan jo Kirkkoisät Basileios Suuri ja Augustinus pohtivat asiaa kirjoituksissaan 300- ja 400-luvuilla. Basileios kannatti kirjaimellista vuorokauden tulkintaa kun taas Augustinus pohtii Jumalan valtio-teoksessaan, että päivä on symbolinen sana, jonka todellista pituutta on lähes mahdotonta selvittää. Yhä edelleenkin tulkinta on, että päiväksi käännetty sana voi tarkoittaa yhtä hyvin joko kirjaimellisesti vuorokautta tai sitten hyvinkin pitkää geologista aikakautta ja tutkijat ovat keskenään asiasta hyvin erimielisiä, sillä sanan alkuperäistä tarkoitusta ei voida Raamatun muidenkaan kohtien perusteella kiistatta määrittää. Raamatun teksti mahdollistaa siis tulkinnan, jonka mukaan luomistapahtuma on voinut tapahtua jopa miljardeja vuosia sitten tai luominen on voinut kestää pidempäänkin kuin kuusi vuorokautta.


title: Raamatun luomiskertomus

text: Luomiskertomuksesta on myös yleensä uskonnollisissa piireissä ajateltu, että kertomus tarjoaa enemmänkin historiallisen totuuden kuin tieteellisen totuuden, ja sitä ei tarkoituksella ole kirjoitettu modernin tieteen vaatimalla tarkkuudella, vaan se on kirjoitettu niin helppoon ja yksinkertaiseen muotoon, että kaikki ihmiset voivat sen ymmärtää. Jean Calvinin tulkinnan mukaan luomiskertomuksen kieli on kuvaannollista eikä tieteellistä ja se on kirjoitettu niin kuin Mooseksen aikalaiset olisivat sen kirjoittaneet, jos olisivat todistaneet luomistapahtumat omin silmin.


title: Raamatun luomiskertomus

text: Nuoren Maan kreationismin mukaan Maa on luotu yleensä n. 6000 vuotta sitten. Sekä uskonnolliset juutalaiset että kristityt ovat moneen eri otteeseen ja toisistaan riippumatta pyrkineet laskemaan luomisen ajankohtaa käyttämällä apuna Genesiksessä ja muissa Raamatun osissa annettuja sukupuita ja ihmisten ikiä. Luomisen on yleisesti laskettu tapahtuneen 4000-luvulla eaa., tarkka vuosi on vaihdellut laskutavasta riippuen. Kuuluisin on arkkipiispa James Ussherin 1600-luvulla määrittämä ns. Ussherin–Lightfootin kalenteri, jonka mukaan maailma luotiin sinä iltana joka edelsi päivämäärää 23. lokakuuta vuonna 4004 eaa.


title: Raamatun luomiskertomus

text: Vanhan Maan kreationismi on oppi, jonka mukaan maapallon tieteellisesti havaittu miljardien vuosien ikä ei ole ristiriidassa Raamatun luomiskertomuksen kanssa, vaan erot voidaan selittää eri tavoilla.


title: Raamatun luomiskertomus

text: Ensimmäinen Mooseksen kirja alkaa toteamuksella: ”Alussa Jumala loi taivaat ja maan.” (1. Mooseksen kirja 1:1.) Joidenkin raamatunoppineiden mielestä jakeessa kuvaillaan toimintaa, joka ei sisälly jakeesta 3 eteenpäin kuvailtuihin luomispäiviin. Tämän käsityksen, niin sanotun aukkojen kreationismin mukaan Raamatun ensimmäisen lauseessa tarkoitettu maapallon ja koko maailmankaikkeuden luominen tapahtuivat määrättömiä aikoja ennen kuin luvun seuraavissa jakeissa kuvatut luomispäivät alkoivat.


title: Raamatun luomiskertomus

text: Toinen yleinen selitys on niin kutsuttu päivä-aikakausi -käsitys, jonka mukaan yksi luomispäivä voi tarkoittaa pitkääkin aikakautta. Raamattu ei kerro luomispäivän pituutta. ”Päiväksi” käännetty heprean sana voi viitata 24-tuntisen vuorokauden lisäksi muunkin pituisiin ajanjaksoihin, joihin sisältyy mm. pitkä aika tai epätavalliseen tapahtumaan kulunut aika. Käytetty sana mahdollistaa käsityksen, että jokainen ”päivä” saattoi kestää miljardeja vuosia.


title: Raamatun luomiskertomus

text: Genesiksen ensimmäisessä luvussa kuvattu maailmankuva vastaa suurelta osin varhaisantiikin Lähi-Idän yleistä maailmankuvaa. Maailmankuvan lähteenä on yleisimmin mainittu babylonialainen maailmankuva, vaikka maailmankuva on yleisitämainen. Maailmankuvien vastaavuus on yksi peruste ajoittaa Raamatun luomiskertomuksen kirjoittaminen Babylonian pakkosiirtolaisuuden aikaan.


title: Raamatun luomiskertomus

text: Varhais-antiikin Lähi-Idän maailmankuvaan kuului käsitys litteästä maasta, jonka yläpuolella oli taivaankansi. Taivaankannen päällä oli vettä, joka tippui taivaankannen aukoista sateena maahan. Käsitys selitti myös taivaan värin. Raamatun luomiskertomuksessa on siten kuvattu sen ajan yleinen käsitys maailmasta. Suurin ero ympäröivän kulttuurin maailmankuvaan on se, että taivaankappaleita ei pidetä jumalina, vaan Jumalan luomina taivaankannen osina.


title: Raamatun luomiskertomus

text: Seitsemälle savitaululle kirjoitettu babylonialaisten luomiskertomus Enūma Eliš on hyvin erilainen kuin Raamatun luomiskertomus, mutta niissä on siitä huolimatta joitakin pieniä yhtäläisyyksiä kuten valon ilmestyminen ennen auringon luontia ja jumalien tarve levätä. Raamatun luomiskertomus on kuitenkin korostetun yksijumalainen, ja toisin kuin Enūma Elišissä, Raamatun kertomuksessa taivaan valoja tai merihirviöitä ei pidetä jumalina vaan Jumalan luomina. Tärkeä ero on myös se, että Raamatun luomiskertomuksen mukaan Jumala loi kaikkeuden tyhjästä (ex nihilo) kun taas Enūma Eliš alkaa kaaostilanteesta.


title: Raamatun luomiskertomus

text: Jo varhaiskristillisenä aikana monet kristityt teologit tulkitsivat Raamatun luomiskertomuksen allegoristesti eli vertauskuvallisesti. Tällaisia tulkintoja vastaan Basileios Suuri kirjoitti kuitenkin saarnakokoelmansa "Kuuden päivän luomistyö", jossa hän väitti, että kertomus oli ymmärrettävä kirjaimellisesti: hänen mukaansa Jumala oli todellakin luonut maailman kuudessa päivässä.


title: Raamatun luomiskertomus

text: Yksi tärkeä ihmisen luomiseen liittyvä kysymys on ns. perisynti. 1. Mooseksen kirjan luvussa 3 kerrotaan kuinka ensimmäiset ihmiset lankesivat syntiin. Roomalaiskirjeen 5. luku kertoo miten tuo synti luettiin koko ihmiskunnan päälle ja ihmiskunta tarvitsi Sovittajaa. Kristillisyys näkee tuona sovittajana Jeesuksen Kristuksen. Jos ihmisen luomista ei oteta kirjaimellisesti, muuttuu myös Kristuksen sovitustyö ihmiskunnan puolesta.


title: Raamatun luomiskertomus

text: Juutalainen midraš ja saarnojen tulkinnat kertovat, että luomiskertomusta edelsi kuusi asiaa: Toora ja Valtaistuin luotiin, patriarkkojen luominen ajateltiin ennalta, Israelin luominen ajateltiin ennalta, Jerusalemin temppelin luominen ajateltiin ennalta, Messiaan nimi ajateltiin ennalta ja parannuksenteko ajalteltiin ennalta


title: Raamatun luomiskertomus

text: Mišna opettaa, että Jumala loi maailman kymmenellä jumalallisella lausumalla. Mišna kysyy, että eikö Jumala toki olisi voinut luoda maailman vain yhdellä lausumalla, ja vastaa itse, että jos Jumala olisi tehnyt niin, ihmiset pitäisivät luomakuntaa halvempana ja tuntisivat vähemmän tunnontuskia rikkoessaan sitä vastaan.


title: Kuka lohduttaisi Nyytiä?

text: Kuka lohduttaisi Nyytiä? () on Tove Janssonin kirjoittama ja kuvittama muumiaiheinen kuvakirja vuodelta 1960. Sen on suomentanut Kirsi Kunnas. Kirjassa pikkuinen Nyyti seikkailee Muumilaaksossa ja Yksinäisillä vuorilla.


title: Kuka lohduttaisi Nyytiä?

text:
Pieni Nyyti Nyytiäinen asuu yksin pienessä talossaan. Hän pelkää, sillä ulkona tallustelevat pelottavat hemulit. Mörkö ulisee.
Hän päättää lähteä matkaan, mutta on koko ajan aivan yksin, koska ei uskalla puhua kenenkään kanssa. Homssut ja Vilijaanat vilistelevät ohi tämän tästä. Nyyti löytää merenrannasta pullopostia, jonka on kirjoittanut Tuittu. Tuittu on myös yksinäinen, ja Nyyti päättää lähteä etsimään tätä. Hän saa apua Rontilta, joka on kalastamassa homssujen kanssa. Rontti kertoo, että Tuittu mahtaa olla Mörön luona. Nyyti kulkee läpi karvamönkiäisiä kuhisevan metsän, mutta pelästyy kovin, kun vuoren takaa kuuluu Mörön kammottavaa mörinää. Mörinän loputtua Nyyti suuttuu itselleen ja päättää pysyä urheana Tuitun vuoksi. Pian Nyyti onkin kasvokkain Mörön kanssa, jonka takana Tuittu hytisee. Nyyti esittää kunnon sotatanssin ja puraisee Mörköä hännästä. Sitä Mörkö ei ollut osannut odottaa, vaan ällistyy ja juoksee pakoon. Nyyti ja Tuittu ovat molemmat hyvin ujoja, ja Nyyti päättää kirjoittaa Tuitulle kirjeen, jossa selittää asiat. Se osoittautuu hyvin vaikeaksi, mutta lopussa hän antaa Tuitulle kirjeen ja ruusuja. Vilijaana johdattaa heidät kohti uutta elämää homssujen hurratessa.
Tarinan pohjalta on tehty kuunnelma, jonka on säveltänyt ruotsalainen Peter Lundblad. Sen on laulanut suomeksi Reijo Karvonen. Kuunnelma ilmestyi vinyylilevyllä vuonna 1979. Muusikko Pekka Streng käyttää suomennoksen säkeitä laulussaan "...ja Tuittu ruusut sai" (1972).


title: Kuka lohduttaisi Nyytiä?

text: Taidegraafikko Tuulikki Pietilä on lisäksi rakentanut kaksi kolmiulotteista kuvaelmaa, jotka perustuvat kirjaan. Ensimmäinen teos, "Suuri simpukka" (1978), kuuluu tamperelaisen Muumimuseon kokoelmaan. Toinen teos, "Kuka lohduttaisi nyytiä?" (1984), on Tampereen kaupunginkirjaston hallussa.


title: Petteri Pennanen

text:
Petteri Pennanen (s. 19. syyskuuta 1990 Kuopio) on suomalainen jalkapalloilija, joka edustaa Veikkausliigassa pelaavaa Kuopion Palloseuraa. Hän on pelipaikaltaan hyökkäävä keskikenttäpelaaja.
Pennanen luettiin juniorivuosinaan Suomen lahjakkaimpiin junioreihin. Hän on pelannut 11 nuorten ja 36 poikien maaottelua. Pennanen murtautui Kuopion Palloseuran pelaavaan miehistöön 16-vuotiaana keväällä 2007. Hän pelasi ensi kerran KuPS:n edustusmiehistössä 29. huhtikuuta 2007 ottelussa KuPS-VIFK.


title: Petteri Pennanen

text: Ensimmäistä kertaa urallaan avauskokoonpanossa sarjaottelussa Pennanen oli 27. toukokuuta 2007 ottelussa KuPS-PK-35. Kaudella 2007 hän pelasi yhteensä 13 sarjaottelua Ykkösessä, ja voitti myös KuPSin B-nuorten riveissä Suomen mestaruuden. Vuonna 2008 Veikkausliigassa kertyi puolestaan 17 ottelua.


title: Petteri Pennanen

text: Pennasella oli Kuopion Palloseuran kanssa kolmen vuoden sopimus, joka olisi päättynyt vuonna 2009. Hänet lainattiin kuitenkin helmikuussa 2009 Eredivisien FC Twenteen. Lainasopimus jatkui kesäkuun 2009 loppuun, jonka päätteeksi hollantilaisseura käytti oikeuden ostaa pelaajan itselleen. Twente teki 22. kesäkuuta 2009 Pennasen kanssa kahden vuoden sopimuksen. Myös KuPSin Tuomas Rannankari siirtyi samalla seuraan.


title: Petteri Pennanen

text: Joulun alla 2010 Pennanen kertoi haluavansa vaihtaa maisemaa ja tammikuussa ilmoitettiin Pennasen siirrosta Turun Palloseuraan. Turussa Pennanen pelasi kolme kesää tehden ensimmäisen liigamaalinsa 9. kesäkuuta 2011 ottelussa Rovaniemen Palloseuraa vastaan ja kaikkiaan Turun Palloseurassa Pennanen teki 12 maalia.


title: Petteri Pennanen

text: Tammikuussa 2014 Pennannen siirtyi pohjoiseen Rovaniemen Palloseuran riveihin, mutta kausi jäi rikkonaiseksi polvivammojen vuoksi. Hän ehti pelata vain seitsemän ottelua ennen loukkaantumista toukokuussa. Sopimuksen pituudeksi ilmoitettiin kaksi vuotta, mutta lokakuussa 2014 ilmoitettiin Pennasen siirrosta kasvattajaseuraansa Kuopion Palloseuraan. Sopimus Rovaniemen Palloseuran kanssa purettiin yhteisymmäryksessä.


title: Petteri Pennanen

text: Kahden vuoden sopimuksella Kuopioon siirtynyt Pennanen ehti pelata kaudella 2015 yhdeksän liigaottelua KuPS:n paidassa, kunnes polvi vääntyi vierasottelussa Helsingin Jalkapalloklubia vastaan. Polvi joudittuun leikkaamaan ja Pennanen sanoi kauden olevan ohi omalta osaltaan. Yhdeksässä liigaottelussa Pennanen ehti tehdä maalin ja antaa kaksi maaliin johtanutta syöttöä.


title: Andy LaRocque

text: Andy LaRocque (oik. Anders Allhage, s. 29. marraskuuta 1962 Göteborg, Ruotsi) on ruotsalainen heavy metal -kitaristi, joka tunnetaan parhaiten King Diamond -yhtyeestä.


title: Andy LaRocque

text: LaRocque aloitti uransa 1980-luvulla ruotsalaisessa hard rock -yhtyeessä nimeltä Swedish Beauty, joka tunnettiin myöhemmin nimellä Swedish Erotica. Vuonna 1984 hän liittyi E. F. Bandiin, jonka riveissä hän myös äänitti ensimmäisen pitkäsoittonsa One Night Stand.


title: Andy LaRocque

text: Mercyful Fate –yhtyeen entisten jäsenten kasaamaan King Diamondiin LaRocque liittyi vuonna 1985, jolloin hän otti myös käyttöön nykyisen taiteilijanimensä. LaRocque onkin soittanut jokaisella King Diamondin albumilla vuoden 1986 debyyttialbumi Fatal Portraitista lähtien. Hän toimii yhtyeessä myös säveltäjänä sekä ajoittain kosketinsoittajana.


title: Andy LaRocque

text: LaRocque on ollut aktiivinen myös muissa projekteissa. King Diamond oli tauolla Mercyful Faten koottua uudelleen rivinsä 1992-1994, jolloin LaRocque liittyi yhdysvaltalaisen death metal –yhtye Deathin kokoonpanoon Individual Thought Patterns -albumin äänitysten ajaksi. Kyseessä on eräs modernin death metallin arvostetuimpia merkkipaaluja. Lisäksi hän soittanut esimerkiksi ruotsalaisessa superyhtyeessä nimeltään IllWill ja vierailevana artistina muun muassa At the Gatesin, Dimmu Borgirin, Falconerin ja Evergreyn albumeilla. Hän toimii nykyisin myös tuottajana ja omistaa studion nimeltä ""Sonic Train Studios"" Varbergissa.


title: Andy LaRocque

text: Andy LaRocque on ottanut musiikkiinsa maanmiehensä Yngwie Malmsteenin tavoin runsaasti vaikutteita klassisesta musiikista, ja hänet tunnetaankin niin kutsuttuna neoklassisen metallin taitajana. LaRocque käytti pitkään B.C. Rich-kitaroita, mutta on sittemmin siirtynyt japanilaisiin Caparison-kitaroihin. Hän käyttää Krank-vahvistimia, Digitech-efektejä, DR Strings -kieliä ja Dunlop-plektroja.


title: Olenjokin kansallinen piiri

text: Olenjokin evenkien kansallinen piiri (, ) on paikallinen itsehallintoalue Olenjokin ja Anabarin yläjuoksujen alueilla Sahan tasavallan länsiosassa Venäjällä. Se rajoittuu pohjoisessa Anabarin kansalliseen ulusiin, idässä Bulunin ulusiin, Žiganskin kansalliseen piiriin sekä Viljuiskin ja Verhneviljuiskin uluseihin, kaakossa Njurban piiriin, etelässä Mirnyin piiriin ja lännessä Sahan naapurialueeseen Krasnojarskin aluepiiriin. Piirin hallinnollinen keskus on Olenjokin (Ölöönin) kylä.


title: Olenjokin kansallinen piiri

text: Olenjokin piiri on lähes Suomen laajuinen, 318 100 km², ja pinta-alaltaan Sahan suurin piiri. Vuonna 1999 piirin väkiluku oli 4 400, vuonna 2009 asukkaita oli 4 179.


title: Olenjokin kansallinen piiri

text: Vuonna 1989 piirin asukkaista 54 % oli evenkejä, 32 % jakuutteja, 9 % venäläisiä. Asukkaiden keski-ikä oli 28 vuotta.


title: Olenjokin kansallinen piiri

text: Alueen tärkein elinkeino on porotalous.


title: Olenjokin kansallinen piiri

text: Piirissä on neljä maalaiskuntaa (naslegia), jokaisessa näistä on vain yksi kylä. Nämä keskuskylät ovat Ejik, Haryjalah, Olenjok ja Žilinda.


title: Syli

text: Syli (taivutus: "sylen, syltä") on vanha pituus- tai tilavuusmitta. Kansankielessä mittayksikön nimenä on esiintynyt myös "syltä" (taivutus: "syllän, syltää") .


title: Syli

text: Pituusmittana syli osapuilleen vastaa levitettyjen käsien välistä etäisyyttä. Kirjallista materiaalia syltä vastaavan yksikön käytöstä veden syvyyden mittaamisessa on jo ensimmäiseltä vuosisadalta eaa., jolloin Posidonius kirjoitti yli tuhannen sylen syvyysluotauksesta. Nykyään syli on käytössä lähinnä merenkulussa. Erityisesti yhdysvaltalaisissa merikartoissa syvyyslukemia on ilmoitettu sylinä, vaikka SI-järjestelmään siirtyminen on käynnissä. Nykyisissä anglosaksisissa yksiköissä syli () on kaksi jaardia eli kuusi jalkaa eli 72 tuumaa eli 1,8288 metriä.


title: Syli

text: Eri maissa sylellä on aikojen kuluessa ollut lukuisia määritelmiä jotka ovat vaihdelleet noin 1,5 ja 3 metrin välillä.


title: Syli

text: Useissa maissa syli tai sitä vastaava mittayksikkö on ollut kuusi jalkaa. Ranskassa sitä vastaava "brasse" oli kuitenkin viisi jalkaa.


title: Syli

text: Suomessa ja Ruotsissa pituusmittajärjestelmän perusyksikkö oli kyynärä (0,594 metriä). Kyynärän pituus oli vuodesta 1604 lähtien määritelty Tukholman raatihuoneen ovenpieleen kiinnitettyyn rautatankoon. Syli oli kolme kyynerää eli 1,78 metriä. Mittayksikkö säilyi käytössä vuosiin 1887–1892, jolloin siirryttiin metrijärjestelmään. Vielä metrijärjestelmän tultua käyttöön Suomessa käytettiin jonkin aikaa pituusyksikkönä metrin ohella myös syltä, mutta tämä ns. "uusi syli" määriteltiin nyt tasan kahdeksi metriksi.


title: Syli

text:
Venäjän syli eli sažen (сажень) on pituudeltaan 2,1336 metriä eli seitsemän Venäjän jalkaa, joka taas on sama kuin Englannin jalka (0,3048 metriä). Venäläisten Suomesta laatimilla kartoilla korkeuskäyrien välit on laskettu saženeissa. Venäläisten (Suomesta ja muualta) tekemissä merikartoissa käytettiin kahdenlaisia saženeita. Pituudet ilmaistiin normaaleina eli "seitsemänjalkaisina" saženeina, mutta syvyydet ns. kuusijalkaisina saženeina, joka yksikkö on sama kuin Englannin syli eli fathom.
Sažen käsitti kolme arsinaa (kyynärää) ja oli viidessadasosa Venäjän virstasta (1066,80 m).


title: Syli

text: Tilavuusmittana syltä on Suomessa käytetty halkojen mittauksessa. Ennen metrijärjestelmää käytössä ollut "vanha syli" oli eri suuruinen riippuen käytetystä puulajista. Koivuhalkoja mitattaessa se oli neljä kyynärää pitkä ja kolme kyynärää korkea pino viiden korttelin pituisia halkoja eli 3,14 kuutiometriä, havupuuhalkoja mitattaessa sen sijaan neljä kyynärää pitkä ja kolme kyynärää korkea pino kuuden korttelin pituisia halkoja eli 3,77 kuutiometriä.. Myöhemmin käytössä ollut "uusi syli" eli "metrinen syli" oli kaksi metriä pitkä ja yhtä korkea pino metrin pituisia halkoja, tosin sanoen tasan neljä kuutiometriä eli mottia.


title: Nicole Hosp

text: Nicole Hosp (s. 6. marraskuuta 1983 Ehenbichl, Itävalta) on itävaltalainen uransa lopettanut alppihiihtäjä ja olympiamitalisti.


title: Nicole Hosp

text: Hosp voitti suurpujottelun maailmanmestaruuden vuoden 2007 MM-kilpailuissa. Samoissa kilpailuissa hän voitti myös syöksylaskun pronssia. Hän saavutti pujottelun olympiahopeaa Torinossa 2006 ja MM-pronssia 2003.


title: Nicole Hosp

text: Hosp saavutti Sotšin olympialaisissa 2014 hopeaa superalppiyhdistetyssä ja pronssia supersuurpujottelussa. Hän voitti alppiyhdistetyssä MM-hopeaa vuosina 2003 ja 2015 sekä pronssia 2013. Joukkuekilpailusta hän voitti MM-kultaa vuosina 2013 ja 2015 sekä hopeaa 2005.


title: Nicole Hosp

text: Maailmancupissa Hosp saavutti 12 osakilpailuvoittoa (viisi suurpujottelussa, viisi pujottelussa, yhden supersuurpujottelussa ja yhden superalppiyhdistetyssä), oli 23 kertaa toinen ja 22 kertaa kolmas. Maailmancupin kokonaiskilpailun ja suurpujottelucupin hän voitti kaudella 2006–2007.


title: Nicole Hosp

text: Kausi 2009–2010 alkoi Hospilla epäonnisesti, kun hän loukkaantui maailmancupin avauksessa, Söldenin suurpujottelussa.


title: Nicole Hosp

text: Hosp lopetti uransa kauden 2014–2015 jälkeen.


title: Capitol Records

text: Capitol Records on yhdysvaltalainen levy-yhtiö, joka toimii Maltby Capital Limited -yhtiön tytäryhtiönä. Tämä kuuluu Universal Music Group -yritysryhmään.


title: Capitol Records

text: Capitol Recordsin perusti laulunkirjoittaja Johnny Mercer vuonna 1942 yhdessä Glen Wallichsin ja Buddy DeSylvan kanssa. Vuonna 1946 yhtiö vietiin pörssiin. Helmikuussa 1955 Electrical and Musical Industries Limited (EMI) osti 96 prosenttia Capitolin osakkeista. Capitol Records pysyi kuitenkin pörssissä maaliskuuklle 1974 saakka.


title: Capitol Records

text: Levy-yhtiön mukaan nimetty rakennus "Capitol Records Building" sijaitsee Hollywoodissa, Los Angelesissa, Yhdysvaltain Kaliforniassa.


title: Capitol Records

text: Ensimmäisiä siinä levyttäneitä artisteja olivat esimerkiksi Nat King Cole, Paul Whiteman, Ella Mae Morse sekä Martha Tilton.


title: Capitol Records

text: Vuonna 1949 perustettiin Kanadan haara ja Capitol Records osti KHJ Studios:n Melrose Avenuelta. 1950-lukuun mennessä Capitol Recordsista oli tullut iso yritys ja siellä levyttivät monet kuuluisat artistit kuten Frank Sinatra sekä Judy Garland.


title: Capitol Records

text: Metalliyhtye Megadeth levytti Capitol Recordsilla vuosina 1986-1999.


title: Pekka Sarmanto

text: Pekka Eerik Juhani Sarmanto (s. 15. helmikuuta 1945 Helsinki) on suomalainen rock- ja jazz-basisti. Hän soitti 1960-luvun lopussa mm. Blues Sectionissa. Heikki Sarmanto on Pekan veli.


title: Pekka Sarmanto

text: Suomen Jazzliitto myönsi Sarmannolle vuoden 1978 Yrjö-palkinnon.


title: Metsäliekosammal

text:
Metsäliekosammal ("Rhytidiadelphus triquetrus") on yksi Suomen suurikasvuisimmista sammaleista, ja muistuttaa ulkonäöltään hiukan huonokuntoista kuusennärettä pienoiskoossa.
Englanninkielisissä maissa sitä kutsutaan sähköllä tapetun kissan sammaleksi (electrified cat's moss) nukkavierun kissan häntää muistuttavan ulkonäkönsä takia.


title: Metsäliekosammal

text: Metsäliekosammal kasvaa pystyssä ja haaraantuu epäsäännöllisesti. Sen punaruskea varsi tulee 10–20 cm korkeaksi. Heleänvihreät lehdet kapenevat kärkeä kohti, ja niissä voi erottaa kaksi pitkää ja ohutta lehtisuonta. Lehdet ovat pitkittäispoimuiset ja niiden reunat ovat hampaiset.


title: Metsäliekosammal

text: Metsäliekosammal kasvaa koko Suomessa.


title: Metsäliekosammal

text: Metsäliekosammal viihtyy tuoreissa kangasmetsissä, käenkaali-mustikka-tyypin lehtomaisissa kangasmetsissä.


title: Peltolammi

text: Peltolammi on Tampereen kaupunginosa, joka sijaitsee vanhan Lempääläntien varrella, Rautaharkon ja Multisillan välissä, noin kuuden kilometrin päässä keskustasta. Asuntoalueen lounaispuolella sijaitsee samanniminen pienehkö järvi, jonka korkeus merenpinnasta on 104,6 metriä ja Pyhäjärven pinnasta noin 27 metriä. Kaupunginosan länsirajalla on Tampereen ja Helsingin välinen rautatie, jonka toisella puolella on Sarankulman kaupunginosa.


title: Peltolammi

text: Peltolammin alue kuului aikanaan Hatanpään kartanon maa-alueisiin. Tampereen kaupunki osti kartanon maat 1900-luvun alussa. Alue säilyi kuitenkin maaseutuna ja sai ensimmäisen asemakaavansa vasta sotien jälkeen vuonna 1948. Tällöin alue kaavoitettiin omakotirakentamiseen, mutta syystä tai toisesta laajamittaista omakotirakentamista ei kuitenkaan tapahtunut. Vuonna 1965 alue kaavoitettiin uudelleen, tällä kertaa kerrostalotonteiksi. Ensimmäinen kerrostalo alueelle valmistui vuonna 1966. Seuraavan viiden vuoden aikana alueelle rakennettiin noin 1000 asuntoa. Rakentamisen rahoittivat Hämeen Työväen Säästöpankki ja Postisäästöpankki, mistä juontavat alueen kadunnimet "Säästäjänkatu, -kuja" ja -"tori". 1990-luvulla rakennettiin myös Peltolammin alueeseen kuuluva Palokallion alue. Palokallio mukaan lukien Peltolammilla on nykyisin noin 2000 asuntoa ja 3500 asukasta.


title: Peltolammi

text: Tampereen seudun opiskelija-asuntosäätiö TOAS ylläpitää alueella opiskelija-asuntoja. Vuokra-asuntoja opiskelijoille ja työssäkäyville nuorille Peltolammin alueella tarjoaa myös Kiinteistö Oy Opintanner.


title: Peltolammi

text: Peltolammilla sijaitsee peruskoulu (luokat 1–6), jonka yhteydessä toimii lähikirjasto sekä hammashoitola ja lastenneuvola. Lisäksi Peltolammilla on apteekki ja päiväkoti. Alueella on R-kioski ja kaksi kauppaa, M-Market Peltsu ja K-Market Peltolammi, jonka yhteydessä toimii asiamiesposti. Peltolammilla on myös pub, lounaskahvila sekä Pizzeria Kebab Nina.


title: Peltolammi

text: Vuonna 1992 perustettiin alueelle Peltolammin-Pärrinkosken luonnonsuojelualue. Pärrinkoski sijaitsee Peltolammin laskupurossa lähellä rautatietä. Pärrinkoskella sijaitsi myös 1500-luvulta alkaen vesimylly. Myllystä on nykyisin jäljellä padon jäänteet ja 1920-luvulla rakennettu entinen myllypirtti.


title: Pianokonsertto nro 3 (Rahmaninov)

text: Sergei Rahmaninovin pianokonsertto nro 3 d-molli op. 30 on yksi kuuluisimmista pianokonsertoista. Se on yksi teknisesti ja musiikillisesti vaativimmista pianoteoksista, ja se on joskus mainittu kaikkien aikojen vaikeimmaksi pianokonsertoksi.


title: Pianokonsertto nro 3 (Rahmaninov)

text: Konsertto sävellettiin vuonna 1909 ja kantaesitettiin New Yorkissa 28. marraskuuta samana vuonna. Esitystä johti Walter Damrosch ja Rahmaninov itse soitti pianoa. Aikarajoitusten vuoksi säveltäjä harjoitteli esitystä varten mykällä klaviatuurilla laivamatkalla Atlantin yli. Konsertto esitettiin ensimmäisen kerran Venäjällä vuoden 1910 huhtikuussa, ja siitä tuli pian yhtä suosittu kuin säveltäjänsä toisesta pianokonsertosta.


title: Pianokonsertto nro 3 (Rahmaninov)

text: Kolmannen pianokonserton kesto on noin 40–45 minuuttia. Se käsittää kolme osaa:


title: Intian presidentti

text: Intian presidentti on Intian valtionpäämies ja Intian asevoimien ylipäällikkö. Intian perustuslain 53. artiklan mukaan presidentillä on hallitus- ja toimeenpanovalta liittovaltion asioissa, ja hän voi käyttää sitä suoraan tai luovuttaa se viranomaisille, jotka toimivat hänen valvonnassaan. Muutamaa poikkeusta lukuun ottamatta hallitus- ja toimenpanovaltaa Intiassa käyttää kuitenkin käytännössä liittovaltion hallitus, jota johtaa pääministeri.


title: Bosra

text: Bosra (joskus myös Bostra) on Syyriassa sijaitseva muinainen kaupunki joka kuuluu Unescon maailmanperintöluetteloon vuodesta 1980. Se sijaitsee maan eteläosassa, lähellä Jordanian vastaista rajaa. Kaupungissa on useita nykypäiviin saakka säilyneitä nabatealaisten, roomalaisten, kristittyjen rakennuttamien rakennusten raunioita, minkä lisäksi se käsittää myöhemmin muslimien rakennuttamia vanhoja moskeijoita. Nykyinen Bosran kaupunki on kasvanut raunioiden keskelle. Kaupungin historialliset kohteet ovat kärsineet vahinkoja Syyrian sisällissodassa. Syyrian presidentti Bašar al-Assadia vastustavat kapinalliset ovat hallinneet Bosraa maaliskuusta 2015.


title: Bosra

text: Bosra saattaa olla paikka, johon viitataan useammassa eri kaiverruksessa tai muussa lähteessä muinaisesta Egyptistä useilla eri nimillä. Saqqarasta löydetyn 12. dynastian kaudelta peräisin olevassa kaiverruksessa mainitaan paikka nimeltä "bwdznw", Karnakissa kaiverretussa luettelossa "BDN", Amarna-kirjeissä nimellä "Busruna" ja Amenhotep III:n hautatemppelissä nimellä "bdrn". Joidenkin arkeologisten löytöjen perusteella on päätelty, että paikka on asutettu ensimmäisen kerran toisella vuosituhannella eaa. ja paikalla on ollut kaupunki varhaiselta pronssikaudelta lähtien. Juudas Makkabin sanotaan tuhonneen vuonna 162 eaa. Bosorin kaupungin Gileadissa, joka viittasi todennäköisesti nykyiseen Bosraan. Nabatealaiset hallitsivat Bosraa ensimmäisellä vuosisadalla jaa. Bosrasta tuli heidän pääkaupunkinsa viimeistään kuningas Rabbel II:n valtakaudella (70-106) ja roomalaisten liittäessä nabatealaisten kuningaskunnan omaan valtakuntaansa Bosrasta tuli Arabian provinssin pääkaupunki, sekä Legio III Cyrenaican leiri. Bosra kasvoi ja kehittyi Rooman valtakunnan alaisena huomattavasti. Keisari Severus Alexander teki kaupungista colonian. Philippus Arabs teki puolestaan kaupungista metropoliksen. Suurimmillaan Bosrassa asui 80 000 asukasta.


title: Bosra

text: Kaupungin kehittyminen jatkui kristinuskon tulon jälkeen ja Bysantin valtakunnan alaisuudessa. Vuonna 634 Bosrasta tuli ensimmäinen islaminuskoisten arabien valtaama bysanttilainen kaupunki. Kaupunki liittyy myös islamin uskon syntytarinaan, sillä profeetta Muhammadin sanotaan tavanneen munkki Bahiran Bosrassa. Bahira ennusti Muhammadille tästä tulevan profeetta. Muslimit rakennuttivat kaupunkiin linnoituksen 1000-luvulla ja useita uskonnollisia rakennuksia umaijadien valtakauden ja 1200-luvun välillä. Ristiretkeläiset valtasivat kaupungin 1100-luvulla, mutta muslimit valtasivat sen pian takaisin. Kaupunki kärsi myöhemmin huomattavasti maanjäristyksistä ja sen merkitys väheni Osmanien valtakaudella. Kaupunki liitettiin Unescon maailmanperintöluetteloon vuonna 1980.


title: Bosra

text: Bosran historialliset kohteet ovat kärsineet vaurioita Syyrian sisällissodan aikana. Syyrian Eteläinen rintama-kapinallisryhmän taistelijat valtasivat kaupungin presidentti Bašar al-Assadille uskollisilta joukoilta maalisuussa 2015. Kaupungin kapinalliset antautuivat etenev ille hallituksen jouoille heinäkuun alussa 2018.


title: Bosra

text: Ennen Syyrian sisällissotaa vuonna 2004 Bosran asukasluku oli Syyrian tilastokeskuksen mukaan 19 683. Kaupungin nykyinen asutus on muodostunut historiallisten raunioiden keskelle. Ennen sisällissodan syttymistä suunniteltiin väestön siirtämistä Bosran historiallisista osista uusiin asuntoihin ja vanhankaupungin muuntamista ulkoilmamuseoksi.


title: Silitysrauta

text: Silitysrauta on kuumennettava laite, jolla silitetään ryppyjä ja epätasaisuuksia vaatteista ja muista tekstiileistä.


title: Silitysrauta

text: Silitysraudan silittävä vaikutus perustuu siihen, että kuumuus löysentää otetta pitkissä polymeerimolekyyliketjuissa materiaalin kuiduissa. Kun molekyylit ovat kuumia, kuidut suoristuvat silitysraudan painon ansiosta ja ne säilyttävät suoruuden viilennyttyään. Tietyt materiaalit, kuten puuvilla, vaativat lisäksi vettä molekyylien välisten sidosten otteen löysentämiseksi. Monet uudet, 1900-luvun jälkipuolella kehitettyjä materiaaleja mainostetaan itsesiliäväksi, jolloin silitysraudan tarve niiden osalta vähenee.


title: Silitysrauta

text: Ensimmäiset silitysraudat 1400- ja 1500-lukujen vaihteen paikkeilla olivat onttoja ja täytettiin kuumilla hiilillä. Myöhemmät silitysraudat olivat kiilamaisiksi muotoiltuja 2,2–4,5 kg painavia rautakappaleita, jotka kuumennettiin puuhellan päällä usein ruoanlaiton yhteydessä. Niissä saattoi olla irrotettava kahva, joka laitettiin paikoilleen vasta raudan kuumennuttua ja silitystyötä aloitettaessa. Hellan päällä silitysraudan pohja saattoi helposti likaantua ja tahrata sitten vaatteita; ratkaisu tähän ongelmaan oli erikseen kuumennettava silitysraudan sisäosa eli luoti, joka sujautettiin kylmän ja onton raudan sisäosaan silitystä aloitettaessa.


title: Silitysrauta

text: Ensimmäinen sähkösilitysrauta keksittiin 1820-luvun alussa. 1950-luvun lopulla alkoi Suomen markkinoille tulla säädettävällä lämpötilalla ja termostaatilla varustettuja sähkösilitysrautoja. Höyrysilitysrauta nimensä mukaisesti tuottaa höyryä silityksen yhteydessä ja yhdistelmä tehostaa erityisesti luonnonkuitutekstiilien silitystä.


title: Silitysrauta

text: Silitysraudoissa ja vaatteissa käytetään silityslämpötilan merkkinä usein pisteitä, joskus myös tekstiä: kylmä, lämmin ja kuuma.


title: Arabia Petraea

text: Arabia Petraea tai vain Arabia oli Rooman provinssi. Se sai nimensä Petrasta, joka sijaitsee tämän päivän Jordaniassa. Provinssin hallinnolliset keskukset olivat Petra sekä nykyään Syyriassa sijaitseva Bosra. Arabian provinssin lisäksi Roomalaiset tunsivat myös Saban kuningaskunnan nimellä "Arabia Felix" eli Onnellinen Arabia.


title: Arabia Petraea

text: Provinssi perustettiin vuonna 106, kun Trajanus liitti nabatealaisten valtakunnan Roomaan. Sen naapuriprovinssit olivat lännessä Aegyptus, luoteessa Iudaea ja pohjoisessa Syria. Idässä ja etelässä Arabia Petraea rajautui Akabanlahteen ja Arabian aavikkoon.


title: Arabia Petraea

text: Nabatealaisten kuningaskunta sijaitsi tärkeiden kauppareittien varrella, jota pitikin kulki muun muassa mausteita. Nabatealaiset mainitaan historiallisissa lähteissä ensimmäisen kerran vuonna 312 eaa. paimentolaisina. Myöhemmin nabatealaiset vaurastuivat ja perustivat useita kaupunkeja, muun muassa Petran ja Bostran.


title: Noukinvaunu

text: Noukinvaunu on lähinnä säilörehun korjuussa käytettävä maataloustyöväline. Tehokkuudessa se kilpailee tarkkuussilppurin kanssa. Noukinvaunulla voitaneen saada enemmän oljesta bioenergian tuotantoon kuin niittosilppurilla.


title: Noukinvaunu

text: Noukinvaunuja valmistavat muun muassa:


title: Keralan takavedet

text: Keralan takavedet ovat toisiinsa liittyneiden murtovesikanavien, järvien, estuaarien ja jokien verkosto Keralan osavaltiossa eteläisessä Intiassa. Verkostoon sisältyy 1 500 kilometriä ihmisen ja luonnon tekemiä kanaaleja, jotka ovat yhteydessä viiteen suureen järveen (mukaan lukien Ashtamudi Kayal ja Vembanad Kayal). Vesistöön laskee 38 jokea, joista kaikki paitsi kolme saavat alkunsa Länsi-Ghatien vuorilta. Takavedet muodostuivat meren aaltojen ja jokien virtausten kuljettaman sedimentin myötä, joista muodostui saaria jokien suille Arabianmeren rannalle.


title: Innsbruckin lentoasema

text: Innsbruckin lentoasema sijaitsee noin neljä kilometriä Innsbruckin keskustasta länteen. Asemaa ympäröivät Alpit ja kiitotien suunta on 08/26.


title: Innsbruckin lentoasema

text: Lentoasema avattiin vuonna 1948. Tärkeimpiä Innsbruckiin liikennöiviä lentoyhtiöitä ovat Austrian Arrows ja Lufthansa. Talvikuukausina asemalla on turismista johtuen huomattavasti vilkkaampi liikenne. Euroopan alueellisten lentoyhtiöiden liitto palkitsi Innsbruckin lentoaseman kauden 2006/7 parhaana lentoasemana. Tuolloin palkinto oli jaossa ensimmäisen kerran.


title: Karjalan väliaikainen hallitus

text: Karjalan väliaikainen hallitus perustettiin 21. maaliskuuta 1920 Uhtuan kirkonkylässä järjestetyillä maapäivillä, ja se oli kesällä 1919 Uhtualla perustetun Arkangelin Karjalan väliaikaisen hallituksen jatkaja. Vuokkiniemeen oli itsehallinto muodostunut maaliskuussa 1918, kun suomalaisen eversti Malmin joukot tulivat sinne.


title: Karjalan väliaikainen hallitus

text: Arkangelin Karjalan väliaikainen hallitus kutsui koolle Venäjän Karjalan pohjoisosassa olevien volostien maapäivät, joille osallistui 116 maapäiväedustajaa Kiestingin, Vuokkiniemen, Uhtuan, Kontokin, Pistojärven, Jyskyjärven, Kiimasjärven, Vitsakylän ja Oulangan volosteista, minkä lisäksi jo maapäivien alettua niille liittyi vielä Rukajärven ja Tunkuan volostien edustajat. Kaikkiaan maapäivillä oli edustettuina kolmasosa Venäjän silloisen Karjalan volosteista ja neljäsosa väestöstä.


title: Karjalan väliaikainen hallitus

text: Maapäiväkokous julisti Karjalan Venäjästä itsenäiseksi ja valitsi uudet Karjalan väliaikaisen hallituksen jäsenet, jotka muodostivat Karjalan väliaikaisen hallituksen. Hallitus perusti oikeus-, varainhoito-, sosiaalihuolto-, metsätalous- ja koulutusosaston.


title: Karjalan väliaikainen hallitus

text: Karjalan valtion vertauskuvien, valtion vaakunan ja lippujen suunnittelu tilattiin Akseli Gallen-Kallelalta, joka ilmoitti 25. toukokuuta 1920 Karjalan väliaikaisen hallituksen Helsingin edustajalle Iivo Rinteelle, että ne olivat valmiit.


title: Karjalan väliaikainen hallitus

text: Volostien muodostama alue jaettiin hallinnollisesti Uhtuan, Vuokkiniemen, Kiestingin ja Rukajärven ujesteihin.


title: Karjalan väliaikainen hallitus

text: Karjalan väliaikainen hallitus julisti uskonnonvapauden ja päätti erottaa Karjalan ortodoksiset seurakunnat Venäjän ortodoksisesta kirkosta sekä myöhemmin liittää ne mahdollisesti Suomen tai Viron ortodoksiseen kirkkoon.


title: Karjalan väliaikainen hallitus

text: Karjalan väliaikainen hallitus luovutti puolet pelloista ja neljänneksen metsistä maanviljelijöille, neljänneksen pelloista ja metsistä volostien käyttöön jättäen neljänneksen viljelyalasta ja puolet metsistä Karjalan valtion hallintaan.


title: Karjalan väliaikainen hallitus

text: Karjalan väliaikaisen hallituksen tilanne kiristyi toukokuuhun 1920 mennessä, kun Neuvosto-Venäjän talonpoikien ja työläisten puna-armeija oli voittanut maaliskuun 1920 alussa Pohjois-Venäjän valkoiset joukot Vienanmerellä onnistuen ottamaan haltuunsa myös osan Muurmannin rataa.


title: Karjalan väliaikainen hallitus

text: 25. huhtikuuta 1920 Venäjän talonpoikien ja työläisten "puna-armeijan 6. suomalaisrykmentin" eteneminen Vienan Kemistä kohti Uhtuaa alkoi. Rykmentti onnistui valtaamaan Uhtuan taisteluitta 18. toukokuuta 1920 mennessä. Uhtualta paennut Karjalan väliaikainen hallitus oli siirtynyt Vuokkiniemelle yrittäen siellä perustaa vapaaehtoisen vapautusarmeijan sekä aikaansaada yleisen liikekannallepanon, mikä ei onnistunut. Kesäkuun loppuun mennessä Karjalan väliaikainen hallitus siirtyi Suomen puolelle ja lakkasi 10. joulukuuta 1920.


title: Karjalan väliaikainen hallitus

text: "Puna-armeijan 6. suomalaisrykmentti" oli alun perin 164. jalkaväkirykmentin 2. pataljoona, jolle annettiin elokuussa 1919, 6. suomalaisrykmentin nimi ja jota komensi kesäkuusta 1919 alkaen Eyolf Mattsson. Joukko taisteli kesäkuussa 1919 puolustaen Suolusmäen kukkuloita ja osallistui valkoisten hyökkäyksen torjumiseen."


title: Etihad Airways

text: Etihad Airways (, al-Ittiḥād) on Abu Dhabissa, Arabiemiirikunnissa kotipaikkaansa pitävä lentoyhtiö. Yhtiö perustettiin vuonna 2003 ja se kasvoi lyhyessä ajassa yhdeksi Lähi-idän merkittävimmistä lentoyhtiöistä. Etihad Airwaysin laivaston koko on yli 120 konetta. Yhtiö lentää maailmanlaajuisesti 49 kohteeseen.


title: Etihad Airways

text: Etihad Airways sponsoroi lisäksi Formula 1 -talli Ferraria, Englannin Valioliigassa pelaavaa Manchester Cityä ja vuodesta 2009 lähtien ajettua Abu Dhabin Grand Prix’tä.


title: Etihad Airways

text: Yhtiö lentää myös rahtilentoja seuraaviin kohteisiin:Etihad Airwaysilla on lisäksi seuraavien lentoyhtiön kanssa code sharing -sopimus.


title: Suomen Kommunistisen Puolueen historia

text: Suomen Kommunistinen Puolue (SKP) perustettiin 29. elokuuta 1918. Se lopetti poliittisen toiminnan 1990, ajautui konkurssiin 1992 ja purettiin 1996. Vuosina 1918-1944 SKP oli kielletty Suomessa mutta Toisen maailmansodan jälkeen 1944 se laillistettiin.


title: Suomen Kommunistisen Puolueen historia

text: Suomalainen Kommunistinen Puolue (SKP) perustettiin 29. elokuuta 1918 Moskovassa. Nimi Suomen Kommunistinen Puolue otettiin käyttöön 1920. Vaatimuksia uudesta puolueesta olivat alkaneet esittää neuvosto-Venäjälle paenneet punaisten johtajat heti sisällissodan päätyttyä ja punapakolaisten keskuuteen syntyikin erilaisia järjestöjä. Uusi puolue oli sen perustajien mielestä välttämätön Suomen Sosialidemokraattisen Puolueen osoittauduttua kykenemättömäksi johtamaan vallankumousta. Aiemmin Suomessa suhteellisen vähän tunnetut Vladimir Leninin johtaman bolsevikkipuolueen linjaukset saivat nyt tukea suomalaisten etsiessä syitä tappioonsa. Perustetun SKP:n tavoitteeksi asetettiin sisällissodassa kärsittyjen vääryyksien korjaaminen eli uuden kapinan valmistelu Suomessa. Aseellisen toiminnan painotus oli vahva myös alkuaikojen Kominternissa, johon SKP kuului sen perustamisesta (1919) lähtien. Varsin pian SKP:ssa jouduttiin kuitenkin toteamaan, ettei työväenluokka ollut valmis aloittamaan uutta kumousyritystä.


title: Suomen Kommunistisen Puolueen historia

text: Keskeisiä SKP:n perustajia olivat Venäjälle tulonsa jälkeen bolševikeiksi ryhtyneet vanhan sosiaalidemokraattisen työväenliikkeen johtajat tunnetuimpina Kullervo Manner, Yrjö Sirola ja Otto Kuusinen. Ensimmäiseksi puheenjohtajaksi valittiin Sirola.


title: Suomen Kommunistisen Puolueen historia

text: SKP oli perustamisesta asti laiton Suomessa ja se joutui toimimaan maanalaisena. Maanalaisen koneiston luomista hankaloittivat muun muassa sisäiset kiistat ja toimintaa leimasi tiukka kurinalaisuus sekä konspiratiivisuus. Yhteyksien luominen Venäjän ja Suomen välille osoittautui hankalaksi ja niitä jouduttiin hoitamaan esimerkiksi Tukholman (byroon) kautta. Puolueen käytännön johtotyö tapahtui Venäjällä, jonne keskuskomitean Suomessa oleskelleet jäsenet harvoin pääsivät paikalle. Suomessa poliisi pidätti jatkuvasti kommunisteja tai sellaisiksi epäiltyjä. Vuosina 1922–1934 tukahdutettiin lakiin vedoten jopa 5 000 kommunistiseksi epäiltyä järjestöä. SKP:n ohella laittomuuksia harrasti vuodesta 1925 alkaen Suomen kommunistinen nuorisoliitto.


title: Suomen Kommunistisen Puolueen historia

text: Julkiseksi järjestöksi Suomessa kommunistit perustivat 1920 muiden vasemmistolaisten kanssa Suomen Sosialistisen Työväenpuolueen (SSTP), jonka ohjelman laati Kuusinen. Kominternin sääntöjen mukaan jokaisesta maasta siihen saattoi kuulua vain yksi puolue, mikä oli Suomen osalta SKP. SSTP ei kuulunut Kominternin, vaikka puoluetta (ensimmäistä kertaa) perustettaessa näin päätettiin. Puoluetta perustamassa olivat myös monet vasemmistoenemmistöisen Suomen Ammattijärjestön (SAJ) kannattajat sekä kommunistien vaikutuspiiriin päätyneet sosiaalidemokraattiset nuoriso- ja naisjärjestöt. SSTP:n toiminta ei miellyttänyt valtiovaltaa ja elokuussa 1923 suoritettiin noin 200 SSTP:n jäsenen joukkopidätys, joka tunnetaan pääministerin mukaan "Kallion leikkauksena". SSTP:n kieltämisen jälkeen sen entiset kannattajat osallistuivat vaaleihin erilaisten työväen ja pienviljelijöiden vaaliliittojen ja komiteoiden avulla. Näitä yhdisti Sosialistinen työväen ja pienviljelijöiden vaalijärjestö.


title: Suomen Kommunistisen Puolueen historia

text: SKP:n politiikka jyrkkeni 1920-luvun lopulla Kominternin omaksuttua niin sanotun kolmannen vaiheen ohjelman, joka vaati jyrkkää suhtautumista varsinkin sosiaalidemokraatteihin. Tätä nousi vastustamaan Niilo Wällärin johtama Suomen työväen vasemmistoryhmä, jonka keskeisin vaatimus oli irtautuminen Moskovan emigranttikommunistien ohjauksesta. 1930-luvun alussa SKP:tä kritisoitiin myös vasemmalta. Suomen punaisten rintamamiesten liitto piti puolueen politiikkaa epäonnistuneena ja kannatti siirtymistä aseelliseen kapinaan. Neuvostoliitossa puoluetta arvosteli voimakkaasti muun muassa Hanna Malm.


title: Suomen Kommunistisen Puolueen historia

text: Oikeistoradikalismin noustua 1930-luvun alussa muun muassa Lapuan liikkeen muodossa vahvaksi poliittiseksi voimaksi otteet kommunisteja ja sellaiseksi oletettuja kohtaan kovenivat. Kommunistit ja vasemmistososialistit poistettiin eduskunnasta ja lukuisia kommunistien ja vasemmistososialistien hallitsemia järjestöjä kiellettiin, myös SAJ. Laillinen perusta tälle saatiin eduskuntavaalien jälkeen marraskuussa 1930 hyväksymällä tasavallan suojelulakeina ennen vaaleja lähinnä sosiaalidemokraattien lepäämään jättämät niin sanotut kommunistilait, joilla rajoitettiin perustuslaillisia paino-, yhdistymis- ja kokoontumisvapauksia. Jo ennen lain voimaanastumista ryhdyttiin rajoittamaan toimintaa kansanedustajina ja kunnanvaltuutettuina. Lakien nojalla oli vuoteen 1942 mennessä ainakin 4 412 kommunistia tuomittu valtio- tai maanpetoksesta.


title: Suomen Kommunistisen Puolueen historia

text: 1930-luvun alussa puolue oli käytännössä menettänyt toimintakykynsä poliisin toimien takia, vaikka sillä edelleen oli soluja ympäri maata. Monet SKP:n maanpaossa eläneet johtajat joutuivat 1930-luvulla Stalinin puhdistuksien kohteiksi. Suurin osa puolueen alkuperäisistä perustajista teloitettiin. Yhteydet Suomen ja Neuvostoliiton välillä vähenivät.


title: Suomen Kommunistisen Puolueen historia

text: SKP:n toimintastrategia muuttui jälleen 1930-luvun puolessavälissä, jolloin se alkoi noudattaa Kominternin linjan mukaista kansanrintamapolitiikkaa. Tämä tarkoitti yhteistyötä aiemmin ”sosiaalifasisteiksi” leimattujen sosiaalidemokraattien kanssa. Kommunisteja kehotettiin nyt liittymään SDP:n jäseniksi ja toimimaan sen riveissä pyrkien vaikuttamaan puolueen politiikkaan ja laajemman fasisminvastaisen rintaman luomiseksi. Kansanrintamaperiaate hyväksyttiin SKP:n 6. edustajakokouksessa syyskesällä 1935 ja puolue oli virallisesti sen takana sotien päättymiseen asti. Kommunistien vaikutusmahdollisuudet osoittautuivat kuitenkin rajallisiksi muun muassa monien vangitsemisten ja Neuvostoliiton sekasortoisen tilanteen takia. Moskovassa SKP:n johtajista oli lopulta 1938 toimintakykyisenä käytännössä ainoastaan Kuusinen, kun hänen tuellaan puolueen pääsihteeriksi valittu Arvo Tuominen kieltäytyi palaamasta Neuvostoliittoon majapaikastaan Tukholmasta. Sota-aikana Tuominen alkoi julkisesti kritisoida Neuvostoliittoa ja puoluettaan, jota tosin koki edustavansa pääsihteerin ominaisuudessa. ”Poika” Tuominen sai myöhemmin kommunistisessa liikkeessä antisankarin ja luopion roolin.


title: Suomen Kommunistisen Puolueen historia

text: Sotien aikana kaikki vähänkin epäilyttävät vasemmistolaiset ainekset pyrittiin Suomessa keräämään vankiloihin eikä SKP pysynyt toimintakykyisenä. Talvisodan alkaessa kommunistit eivät pystyneet organisoituun vastatoimintaan. Venäjällä tosin Kuusinen nousi niin sanotun Terijoen hallituksen johtoon. Rivikommunistit taistelivat sodissa neuvostoliittolaisia vastaan muiden suomalaisten rinnalla. Loikkauksia tapahtui kuitenkin varsin vähän. Välirauhan aikana vasemmisto saattoi hetken aikaa toimia julkisestikin Suomen-Neuvostoliiton rauhan ja ystävyyden seurassa, jossa oli 40 000 jäsentä ennen lakkauttamistaan joulukuussa 1940. Jatkosodan alkaessa kommunistit olivat paremmin valmistautuneita ja aloittivatkin vastarintatoiminnan, mikä tarkoitti muun muassa siltojen räjäyttämisiä. Vastarintaa harrastaneet saatiin kuitenkin pääosin kiinni jo ennen vuoden 1941 päättymistä. Tämän jälkeen ei kommunistien vastarinnalla ollut juuri sotilaallista merkitystä.


title: Suomen Kommunistisen Puolueen historia

text: SKP pystyi julkaisemaan laittomia lehtiä vuoteen 1943 asti ja jälleen keväästä 1944 alkaen joskin niiden levikki oli hyvin vähäinen. Joitain julkilausumia julkaistiin nimellä Suomen kansan vapauden liitto. Jossakin vaiheessa SKP:n tärkeät miehet Aimo Rikka ja Yrjö Leino riitaantuivat keskenään. Rikka puolusti sodan lopettamista vallankumouksellisin keinoin ja hän sai Leinolta tuomion lahkolaisuudesta.


title: Suomen Kommunistisen Puolueen historia

text: Jatkosodan 1944 päättäneen Moskovan välirauhansopimuksen 20. artiklan tulkinnan mukaan Suomen oli sallittava SKP:n toiminta, kunhan puolue teki joitakin muutoksia sääntöihinsä. Aktiivisia kommunisteja oli tässä vaiheessa Suomessa noin 2 000. Julkiseksi tultuaan puolue sai ennätysvauhtia kymmeniätuhansia uusia jäseniä. Kasvua tosin vaikeutti aluksi äärimmäisen vaikeaksi tehty jäsenyysmenettely, joka käsitti muun muassa kuuden kuukauden koeajan, pakollisen omaelämäkerran kirjoittamisen ja vanhempia jäseniä takaajiksi. Jäseneksi pääsyä helpotettiin asteittain jo vuodesta 1945 alkaen. Kiistoja puolueessa syntyi Neuvostoliitossa koulutuksensa saaneiden kokeneiden kommunistien ja välirauhan aikaisen Neuvostoliitto-seuran aktiivien välille.